The Silmarillion, pe Ar Silmarillion e brezhoneg, a zo ul levr saoznek, anezhañ un dastumad kontadennoù ha mojennoù skrivet gant J.R.R. Tolkien hag embannet goude e varv gant e vab Christopher Tolkien.\nAr Silmarillion a ro ur sell diwar ar bed krouet gant Tolkien hag e labour kroget e 1917 gant krouidigezh e yezhoù. Al lodenn vrasañ a gont istor an Elfed hag o brezel enep Morgoth evit adkaout ar Silmariloù, joaiuzoù bravañ ar bed hag ul lodenn all, an Akallabêth a gont istor Númenor hag e ziskar. Al lodennoù all a gont krouidigezh ar bed gant Eru Ilúvatar ha krouidigezh Gwalinier ar Galloud gant Sauron hag an Noldor e-pad an Eil Amzer.\n1 Lec'h ar Silmarillion e-barzh bed Tolkien\n2.1 An Ainulindalë\n2.2 Ar Valaquenta\n2.3 Ar Quenta Silmarillion\n2.4 An Akallabêth\n2.5 Gwalinier ar Galloud hag an Trede Amzer\nLec'h ar Silmarillion e-barzh bed TolkienAozañ\nAr c’hontadennoù kontet e-barzh ar Silmarillion a zo mojennoù an Elfed troet gant Bilbo Sac'heg en Imladris ha lakaet e saozneg gant Tolkien.\nE-touesk ar mojennoù pouezusañ e vez kavet :\n"Sonerezh an Ainur" (The Music of the Ainur)\n"Eus Beren ha Lúthien" (Of Beren and Lúthien)\n"Narn i Chîn Húrin" (Kontadenn Bugale Húrin en sindarin) kontet e-barzh pennad "Túrin Turambar"\n"Eus Tuor ha Diskar Gondolin" (Of Tuor and The Fall of Gondolin)\n"Eus Beaj Eärendil ha Brezel ar Fulor Bras(Of the Voyage of Eärendil and the War of Wrath)\nAl lodenn gentañ lakaet e-barzh ar Silmarillion a zo bet anvet Ainulindalë (Sonerezh an Ainur e quenyaeg) hag a gont krouidigezh ar bed. Ur spered anvet Eru ("An Unan") Ilúvatar ("Tad eus pep tra") a ro buhez da speredoù all eus e soñjoù, an Ainur. Diskouez a ra Ilúvatar d'an Ainur un tem, ha graet eo bet ar Sonerezh Vras ganto diwar an tem-se. Melkor avat, un Ainu a oa bet roet dezhañ ar galloud brasañ, en deus c'hoant da lakaat e soñj-eñ e-barzh ar Sonerezh ha neuze e teu dizurzh e kreiz an Ainur hag e-barzh ar Sonerezh. Goude ur mareig e sav Ilúvatar evit echuiñ an dizurzh hag evit reiñ un tem all. Teir wech e c'hoarvez an dra-se a-raok fin ar Sonerezh. Ilúvatar a ziskouez d'an Ainur ur Weledigezh eus ar Bed a zo bet krouet gant ar Sonerezh met war guzh a ya d'ar Weledigezh. Lavarout a ra neuze Ilúvatar "Eä" evit lakaat an traoù da vezañ, ha meur a Ainu a ya e-barzh Arda ("An Douar") evit sevel ar Bed. Ar re-se a zo ar Valar.\nEil lodenn ar Silmarillion a zo ar Valaquenta ("Diskouezadur ar Valar"). Ober a ra listenn ar Valar hag ar Maiar a zo pouezus evit an istor, ha diskouez a ra o Enebour, Melkor Morgoth. Ar Valar a zo an Ainur galloudusañ a zo aet e-barzh ar bed, ha setu o anv : Manwë, Roue ar Bed, Aotrou an Aveloù, Ulmo, Aotrou ar Morioù, Aulë, an Doue-Gov, Oromë, an Doue-Chaseer, Mandos, Aotrou an Anken, Lórien, Aotroù an Huñvreoù, Tulkas, an Doue-Brezelour, Varda, Rouanez ar Stered, Yavanna, Itron an Natur, Nienna, Itron ar Druez, Estë, gwreg Lórien, Vairë, gwreg Mandos, Vána, gwreg Oromë, Nessa, gwreg Tulkas. Melkor a oa ur Vala, met kollet eo bet an titl-se gantañ abalamour d'e oberennoù du. An destenn a ziskouez ivez ar Maiar, speredoù bihanoc'h evel Eönwë, Embanner ar Valar, Ossë, en doa bleniet en Elfed da Valinor, ha Uinen, e wreg, Melian, en doa dimezet gant Elu Thingol un Aotrou-Elf, Curumo a zo un Istar anavezet evel "Saroumane" hag Olórin, un Istar all anavezet evel Gandalf ar Griz.\nAr Quenta SilmarillionAozañ\nQuenta Silmarillion a dalv "Istor ar Silmariloù" e quenya. Al lodenn pouezusañ eus al levr eo an hini-se, a zastum meur a gontadenn elfek diwar an Amzer kentañ ha Brezel ar Joaiuzoù.\nLabourat a ra ar Valar war Arda evit sevel un oaledad mat evit an Elfed hag an Dud, met Melkor a zistruj pep tra ket ha ma vez graet. Goude ma oa bet distrujet an daou Lamp a roe gouloù d'ar Bed a ya ar Valar da Aman evit sevel ur c'hastell ouzh Melkor. Savet eo bet kêr Valinor ha krouet eo bet an div Wezenn a ro gouloù da Valinor. Ingalet eo bet ar Stered e-barzh an oabl gant Varda, ha neuze e tihun an Elfed e-kichen Cuiviénen. Dizoloet int bet gant Oromë, ha neuze eo dibabet ober brezel enep Melkor evit diwall anezho. Paket eo bet Melkor gant ar Valar, a ziviz kinnig d'an Elfed da zont en Aman, a-enep ali Ulmö koulskoude. Lod eus an Elfed a nac'h mont, met al lodenn vrasañ a gemer hent da Valinor, rannnet e tri meuriad, ar Vanyar, an Noldor, hag an Teleri. Lod eus an Teleri a ya kuit eus ar C'herzh e-pad ar veaj, ar re gentañ goude ar Menezioù Latarek, ha re all evit klask o Aotrou Elwë, en doa en em gavet gant ur Maia, Melian, ar c'harantez o sevel etrezo. An holl Vanyar, an holl Noldor hag an Teleri bleniet gant Olwë, breur Elwë a ya da Aman.\nPa sav Elwë Singollo (a vez graet anezhañ Elu Thingol e sindarin) e rouantelezh (Doriath) e Middle-earth a vev sioul an Elfed en Aman, dindan gouloù an Div Wezenn. Fëanor, mab Finwë Roue an holl Noldor, a ra joaiuzoù eus ar c'hentañ hag a zo ur gov doujet, met ne gar ket e vreudeur eus ur mamm all, Fingolfin ha Finarfin. Laosket eo Melkor da vont goude ur mare, ha kregiñ a ra ampoezoniñ skouarnoù an Elfed gant gevier diwar ar Valar hag o tiskouezh ar Rouantelezhioù Noldor a c'hallje bezañ e Middle-earth. E-pad ar mare-se a govel Fëanor ar Silmariloù, joaiuzoù bravañ ar Bed abalamour da vezañ gouloù ar Gwezenn enno.\nAr gourvenn avat a sav e-barzh kalon Melkor ha kendalc'h a ra awenañ gevier d'an Elfed betek sevel un dispeoc'h etre Fëanor ha Fingolfin. Kondaonet eo bet Fëanor d'an harlu, heuliet gant e dad Finwë. Arsailhañ a ra Melkor an Div Wezenn gant sikour Ungoliant, ur gevnidenn vras ha spontus, ha mont a reont da Formenos e lec'h ma chom Fëanor (a zo e Valinor evit ur gouel) ha Finwë. Marvet eo bet Roue an Holl Noldor ha laeret eo bet ar Silmariloù ganto. Distreiñ a ra Fëanor e Tirion, kêr an Noldored, evit sevel un emsavadeg ouzh ar Valar ha Melkor, a vez graet Morgoth anezhañ gantañ, hag evit mont da vMiddle-earth, hag ul Le spontus a zo lavaret gantañ ha gant e vibien, ul Le a lavar ne vefe savete ebet evit a re a zo ur Silmaril dezho, n'eus forzh natur a c'hallfe bezañ, Vala, Elf, Tud pe Loened. Al lodenn vrasañ eus an Noldor o deus c'hoant da vont e Middle-earth, met heuliañ a reont kentoc'h Fingolfin ha Finarfin eget Fëanor. Mont a reont da Alqualondë, porzh an Teleri, evit kemer bigi o mignoned. Ne fell ket d'an Teleri reiñ o bigi ha neuze e tiviz Fëanor arsailhañ anezho, heuliet gant arme Fingolfin a grede a oa e vreur en arvar. Drailhet eo bet an Teleri ha laeret ar bigi. Tapet eo bet an Noldor dindan Mallozh Mandos a ziouganan gwalleurioù d'an Elfed a glask ar Silmariloù. Finarfin a zibab mont en-dro da Valinor evit kaout digarez ar Valar, o tont da vezañ Roue an holl Noldor.\nFëanor n'en deus ket c'hoant da veajiñ gant e vreur ha dilezel ha ra gant e vibien Fingolfin hag e arme. Fingolfin, e vibien ha bugale Finarfin a ya da vMiddle-earth dre an Helcaraxë, an Nezert skornet, pa vordo Fëanor hag e heulierien da vBeleriand. Kregiñ a ra neuze Seziz Angband, kastell Morgoth, a bad 400 bloaz, gant un emgann e lec'h ma vez lazhet Fëanor gant Balrogoù Morgoth. Ober a ra ar Valar al Loar hag an Heol evit reiñ gouloù da vMiddle-earth, ar pezh a lakaat an Dud da zihuniñ. Sevel a ra an Noldor un nebeud rouantelezhioù e Beleriand e-kostez Rouantelezh Thingol, Doriath. Goude ur mare e teu an Dud da vBeleriand, dizoloet gant Finrod Felagund mab Finarfin, Aotrou Nargothrond. Torret eo bet Seziz Angband gant Dagor Dragollach ha lazhet eo bet Fingolfin, Roue Uhel an Noldor gant Morgoth.\nEr mare-se e teu Beren, tiern Tiegezh Bëor, un den a chome bev goude an emgann diwezhañ, da zDoriath. En em gavout a ra gant merc'h Thingol, Lúthien, ha kouezhañ a reont e karantez. Dizoloet int bet gant Thingol a ginnig da Veren ur gefridi evit kaout Lúthien, kavout ha kas en-dro ur Silmaril. Dre ar gevridi-se en deus Thingol spi a vo bet lazhet Beren. Sikouret gant Felagund a ya Beren da Vinas Tirith, un ez-kastell elfek a zo da Sauron, letanant Morgoth. Lazhet eo bet Finrod Felagund ha sikouret eo Beren gant Lúthien. Aet int da Angband a laeret eo ur Silmaril ganto. Debret eo torn Beren gant Carcaroth, ur bleiz bras, ar Silmaril e-barzh ha mervel a ra Beren o lazhañ Carcaroth evit adkaout ar joaiuz gant Thingol. Mervel a ra Lúthien abalamour d'he foan. Dirak Mandos a ya Lúthien ha distreiñ a ra e Middle-earth gant Beren o vezañ an daou marvel.\nGwelout a ra an Noldor eo deuet un Elfez hag un Den a-benn mont e-barzh Angband evit laerañ ur Silmaril, ha neuze n'eo ket didrec'hus Morgoth. Mandos a soñj e-barzh un arsailh gant meur a Elf, Korr ha Den evit trec'hiñ Morgoth. Dont a ra Turgon mab Fongolfin eus Gondolin zoken, gant un arme bras. Morgoth avat en doa lovret kalon un nebeud Tud, renet gant Ulfang an Du. Treitouraj an Dud-se en deus lakaaet an Elfed da vezañ trec'het, daoust ma chomet meur a Zen e kostez anezho, an Tri Ziegezh ha nebeut a Dud du. An emgann-se a oa bet graet "Emgann an Daeroù diniver" anezhi ha kanet e veze kalz gant an Elfed goude.\nAn Dud o deus kemeret perzh d'an emgann hag int chomet e kostez an Elfed e veze bet enoret kalz goude. E-mesk anezho a zo Húrin hag Huor, daou vreur eus Tiegezh Hador. Húrin hag Huor a oa mibien Galdor, penn Tiegezh Hador, ha goude un emgann gant Orkoù int bet degaset da c'hGondolin, kêr Turgon ab Fingolfin e-lec'h ma grouont liammoù gant Roue Gondolin. Goude-se e tistroont d'o douaroù ha kemeret o deus perzh da Emgann an Daeroù diniver. Lazhet eo bet Huor o lezel e wreg douganez ha oa seizet Húrin gant an Orked ha degaset da vMorgoth. Lakaet en deus Morgoth an Den war an Thangorodrim evit sellout ouzh an drougoù taolet d'e familh. E vab Túrin Turambar a zo kaset da zDoriath pa chom e rouantelezh Húrin e wreg Morwen hag e verc'h Nienor, en ur vro aloubet gant e enebourien. Istor mab Húrin a zo kontet e-barzh Narn i Chin Húrin. E-pad e vuhez en deus graet Túrin meur a daol mat o stourm a-enep an Orked e Doriath hag e Nargothrond, hag a-enep an Aerouant Glaurung a zo bet lazhet gantañ. Siwazh eo bet tapet dindan mallozh Morgoth ar pezh a ra meur a zroug. Lazhañ a ra un Elf e Doriath ha aet eo en harlu daoust da bardon Thingol. Goude-se eo deuet da vezañ penn ur strollad laeron met sikouret eo bet gant e vignon Beleg a lak anezhaén da stourm a-enep an Orked adarre. Trec'het eo bet diwar treitouraj met sikouret gant Beleg a zo lazhet gantañ dre fazi, ha kaset da Nargothrond gant un Elf-all. En ur lakaat Elfed Nargothrond da vezañ kalonekoc'h e tiskouez lec'h ar c'hreñlec'h da vMorgoth a gas Glaurung evit tapout anezhañ. Sordet eo bet Túrin gant an Aerouant ha e lec'h mont da glask e vignonez Finduilas, merc'h Orodreth, a ya da zDor-lómin evit kavout e vamm hag e c'hoar a zo aet kuit pell-zo da zDoriath. Diskouez a ra Finduilas re ziwezhañ, lazhet gant an Orked. A-benn ar fin, pa gred eo echu an traoù en ur zont da vezañ chaseour e-touesk tud Haleth e adtapet gant e blanedenn. O klask anezhañ a oa e vamm hag e c'hoar met rannet int bet gant Glaurung en deus sordet Nienor, o kas anezhi dieñvor da koad Haleth. Aze eo bet kavet gant e vreur n'anavezen ket anezhi, ha dimezet int bet. Goude marv an Aerouant ha dre ziankadenn ar strobinellerezh en deus o em lazhet Nienor ha Túrin.\nTuor a gemer perzh donoc'h en istor Gondolin. Raksellet evel ur meseñjer gant Ulmö e zeu da vezañ gwaz Idril, merc'h Turgon. Pa gouezh ar c'hêr dre dreitouraj Maeglin e sikour ul lodenn vat eus annezidi Gondolin da vont kuit. A-benn ar fin eo bet diskaret pep rouantelezh elf e Beleriand gant Morgoth hag en em gavout a reont ar re a chom bev e-kichen ar mor, e beg ar Sirion e-lec'h ma zo krouet gant Tuor ur porzh. Aze e timez e vab Eärendil gant Elwing, merc'h Dior Eluchil, mab Beren ha Lúthien, perc'henerez ar Silmaril. Tapet gant o Le a zistruj mibien Feänor ar porzh, o lazhañ meur a Elfed ha Tud, nemet mibien Eärendil, Elrond hag Elros a vo savet gant Maglor. Eärendil hag Elwing ha ya kuit gant ar Silmaril ha mont ha reont da Valinor evit goulenn pardon ar Valar. Asentién a ra ar Valar da sikour ar Middle-earth hag ober a reont ur brezel kalet da vMorgoth, a zo kaset kuit eus Arda en ur zistrujañ Beleriand. Ur wezh diwezhañ a glask Maedhros ha Maglor, dre o Le, adtapout ar Silmariloù diwezhañ met dre o droug int gloazet ganto. Kouezhañ a ra Maedhros gant e Silmaril en douar pa darzh Maglor e hini er mor. An hini diwezhañ a ya gant Eärendil da vezañ ur stered.\nA-benn ar fin eo goulennet gant Elrond hag Elros choaz un natur : choaz a ra Elrond chom gant an elfed evit dont da vezañ un den fur ha desket pa choaz e vreur Elros da vezañ un Den, ha Roue Númenor kentañ.\nAn Akallabêth ("An hini a ziskaras") a gont e 30 pajenn pignidigezh ha diskar Rouantelezh Númenor, war enez Andor, e-lec'h a vev an Dúnedain goude an Amzer kentañ. Roet e vez an enez-se da Dri Ziegezh an Dud evit trugarekaat anezho abalamour d'o sikour e-pad Brezel ar Joaiuzoù. Kreskiñ a ra an Dúnedain e furnez ha roet e vez ur vuez pelloc'h eget an dud all. E-keit ma douj an Númenoreed Arabat ar Valar (difennet e oa mont da Valinor evit an Dud) hag e-keit ma ya an Dúnedain d'an Ankoù hep harz a gresk Númenor betek e vog. Koulskoude, adalek Tar-Ciryatan betek Ar-Pharazôn, a ya an Dúnedain pelloc'h-pellañ eus ar Valar hag an Elfed ha klask a reont bezañ galloudusoc'h, o trevadenniñ Middle-earth da skouer. Stourm a ra Ar-Pharazôn enep Sauron, met kas a ra anezhañ gantañ da Númenor. Dont a ra Sauron da vezañ kuzulier ar Roue, hag arsailhet eo Valinor ganto. Distrujet eo bet Númenor gant Illúvatar ha kaset eo bet Aman war guzh. Nemet an Elendili (Mignoned d'an Elfed) a ya da vMiddle-earth, bleniet gant Elendil hag e vibien Isildur hag Anárion. Krouiñ a reont ar Rouantelezhioù en Harlu, Arnor ha Gondor.\nGwalinier ar Galloud hag an Trede AmzerAozañ\nLodenn ziwezhañ al levr a zeskriv an darvoudoù en doa c'hoarvezet e-pad an Eil hag an Trede Amzer war Middle-earth. Kontañ a ra diveuz Sauron e Mordor hag e enklaskoù evit kenlabourat gant an Noldor. Govelet eo bet Gwalinier ar Galloud gantañ ha gant Celebrimbor, mab-kozh Fëanor, e-pad ar mare-se. Met Sauron a c'hov ur walenn all, ar Walenn Nemeti, hag a gontroll ar re all. Kuzhet eo bet Gwalinier an Elfed, ne oa bet govelet nemet gant Celebrimbor, hag ur brezel a zo etre an Elfed ha Sauron, a-raok e bakadeg gant an Númenoreed. Goude Diskar Númenor ez eus un unvaniezh etre an Elfed hag an Númenoreed diwezhañ, anvet an Emglev Diwezhañ. Trec'het eo bet Sauron ha kollet ar Walenn Nemeti betek kreiz an Trede Amzer. Goude-se eo bet deskrivet berr ha berr darvoudoù The Lord of the Rings (Aotroù ar Gwalinier) betek fin Brezel ar Walenn.\nSot gant ar yezhoù a oa Tolkien ha krouet en doa yezhoù e-keit e vugaleaj, met evitañ e oa didalvez ur yezh hep he fobl, he mitologiezhoù a oa treuzkaset dre dezhi (dre ar pezh a vurutelle Tolkien d'an esperanteg, daoust ma oa savet mat, ne oa ket un diazez gwir ganti, n'he doa "mitologiezh ebet"). Ouzhpenn-se e sante e lakae ar saozneg ur mitologiezh, distrujet evitañ gant aloubadeg Gwilherm ar Bastard hag an Normaned. Setu perak a voe krog Tolkien da grouiñ mojennoù a vije staget ouzh e yezhoù, adalek 1914. Peogwir e voe klañv-ki goude Emgann ar Somme en devoe amzer Tolien da echuiñ e gontadenn gentañ e 1916, "Diskar Gondolin" (The Fall of Gondolin).\nDastumad kentañ ar mojennoù-se a voe graet Levr ar C'hontadennoù kollet ("The Book of Lost Tales") anezhañ ha kontañ a ra penaos e tizh ur martolod anvet Eriol (diwezhatoc'h e voe Ælfwine, a orin eus Bro-Saoz a gozh) enez Eressëa e-lec'h ma vev Elfed, a gont dezhañ o mojennoù ha kontadennoù. Evel ur bern labourioù gant Tolkien e chom Levr ar C'hontadennoù kollet diechu abalamour ma tilezas ar skrivagner al labour-se evit kregiñ gant e varzhonegoù : Lae Leithian ha Lae Bugale Húrin, a zo tennet eus ar C'hontadennoù kollet.\nE 1926 e skrivas Tolkien e zDammskeudenn ar Mitologiezh, un dornlevr 28 pajenn skrivet evit displegañ foñs istor Túrin d'unan eus e vignoned, R.W.Reynolds. Dre an destenn-se e skrivas goude ar c'hQuenta Noldorinwa, hiroc'h ha kontet brav, hag a zo al labour echuet diwezhañ diwar ar Silmarillion. Labourat a reas c'hoazh war an destenn evit kinnig en un doare diechu ar c'hQuenta Silmarillion d'e embanner George Allen & Unwin goude bezañ embannet an Hobbit ganto e 1937. Nac'het e voe embann ar c'hQuenta Silmarillion abalamour ma oa re luziet, teñval, ha "re Geltek". Ne voe goulennet nemet un heul eus an Hobbit. O skrivañ Aotrou ar Gwalinier e soñje Tolkien goulenn ma voe embannet e Silmarillion asambles gantañ met ne oa ket echu e labour war e vojennoù ha sklaer e oa ne felle ket d'embanner embann ar Silmarillion. Dilezel a reas neuze al labour-se evit peurechuiñ Aotrou ar Gwalinier a voe embannet e 1954 ha 1955.\nMemes goude-se ne labouras ket Tolkien war istor ar Silmarillion, kentoc'h war an hollved en devoa krouet, evit renkañ kudennoù a voe savet diwar e zibaboù graet ken abred ha 1916 pa skrive Diskar Gondolin. Biskoazh ne dizhas Tolkien ur skrid peurechu hag e-giz-se e chomas an traoù pa varvas e 1973. Goude e varv e klaskas e vab Christopher Tolkien daspun skridoù e dad oc'h implijout ar skridoù diwezhatañ ma c'helle, o klask chom hep kaout digendalc'hoù e-barzh ar skrid, hag etre ar skrid hag Aotrou ar Gwalinier hag an Hobbit. Dleout a reas mont betek skrivañ ur pennad (Diwar rivin Doriath) diwar notennoù skrivet e 1930. A-benn ar fin, pa voe astennet ur gartenn, lignezouriezh hag un indeks e voe embannet Ar Silmarillion e 1977.\nJ. R. R. Tolkien, The silmarillion, edited by Christopher Tolkien, 1983, Unwin Paperbacks, London, UK, ISBN : 978-0-04-823230-4\nMojennoù J.R.R. Tolkien\ne-kerzh e vuhez An Hobbit • The Lord of the Rings • The Adventures of Tom Bombadil • The Road Goes Ever On\nEmbannet goude e varv Ar Silmarillion • Unfinished Tales • The Letters of J.R.R. Tolkien • The History of Middle-earth (13 levrenn) • Narn I Chîn Húrin / The Children of Húrin\nYezhoù Quenya • Sindarin • Adûnaic • Kornôgeg • Khuzdul • Yezh Du\nPobloù Elfed : Vanyar • Noldor • Teleri • Sindar • Avari\nTud : Tiegezh Bëor • Tiegezh Hador • Tiegezh Haladin • Númenóreed • Dúnedained • Rohirim • Hobbited\nKorrien : Khazad-dûm • Belegost • Nogrod • Erebor\nAdtapet diwar « https://br.wikipedia.org/w/index.php?title=The_Silmarillion&oldid=1809594 »\nDernière modification le 31 Her 2018, à 07:47\nKemmoù diwezhañ degaset d'ar bajenn-mañ d'an 31 Her 2018, da 07:47.


Neñv - Wikipedia\nDante ha Beatrice o sellet ouzh an neñv. Skeudenn gant Gustave Doré evit an "Divina Commedia" (1892).\nAn neñv (gourel; liester : neñvoù) a zo ar pezh a weler a-us pa vezer er-maez. Pa vez gwelet e pep roud-avel ma troer outañ e seblant ez eus ur seurt bolzenn ha diouzh-se e vez anv eus bolz an neñv. En neñv e weler meur a veteorenn da lavaret eo an traezennoù izel hag uhel a c'heller merzout a-hed mareoù an deiz hag an noz.\n1 An neñv hag an oabl\n3 An neñvoù\n4 Jeruzalem an Neñvoù\n5 Gerioù ha pennadoù liammet\nAn neñv hag an oabl[kemmañ | kemmañ ar vammenn]\nE brezhoneg e vez lakaet kemm etre an neñv hag an oabl, hemañ eo ar pezh a zo gwelus (meteorennoù ha fenomennoù meteorologel : avelioù, glav, erc'h...) hag an neñv a vez miret evit al lec'hioù termenet gant ar relijionoù evel annez an doueoù hag an nerzhioù uhelvedoniel. A-wechoù koulskoude e kaver ar ger "neñv" implijet gant ster fetis a zo d'an oabl koulz er yezh komzet hag el lennegezh. Amañ dindan e vo graet gant ar ster relijiel-se.\nHervez keltiegourien zo e c'hellfe dont ar ger neñv eus ur wrizienn hengeltiek hag a dalvezfe "kromm" (gwelet ar skeudenn "bolz an neñv"). E henvrezhoneg e kaver ar furm nem (iwerzhoneg ha gouezeleg: neamh, kerneveureg nêf, kembraeg nef). Tost eo ar ger neñv ouzh ar galianeg "nemeton" a zo roud anezhañ en anv Koad-Neved e Lokorn hag er Yeuc'h (Kerne - Penn-ar-Bed). Er ger kanevedenn e weler kamm+ neñv, da lavaret eo ar gammell santel a vez anvet gwareg-an-neñv a-wechoù. Unan eus lodennoù an anv-familh Kaneved eo ivez.\nAn neñvoù[kemmañ | kemmañ ar vammenn]\nEn testennoù relijiel e vez kaoz eus an neñvoù pa veze kredet e vije meur a live neñv, pep hini gant un neuz dezhañ. En Henamzer e veze kaoz eus ar seiz neñv, ar re gentañ evit ar veteorennoù (heol, loar, koumoul, stered...) hag ar re all evit ar boudoù doueel.\nJeruzalem an Neñvoù[kemmañ | kemmañ ar vammenn]\nP'eo Jeruzalem ar gêr pouezusañ evit ar Gristenien e vez kaoz eus Jeruzalem an Neñvoù el lennegezh kristen. Skeudenn ar baradoz da vezañ klasket mont enni eo, ul lec'h ma vefe bevet ur vuhez eus ar plijusañ goude ar marv. Sevel un heñvelskeudenn eus Jeruzalemm an Neñvoù eo bet pal saverien an ilizoù-meur er Krennamzer|Grennamzer (Sellet ouz Arkitektouriezh gotek). Porzh an neñv a zo un anv all evit ar baradoz.\nGerioù ha pennadoù liammet[kemmañ | kemmañ ar vammenn]\nbolz an neñv\nAdtapet diwar « https://br.wikipedia.org/w/index.php?title=Neñv&oldid=1914063 »\nKemmoù diwezhañ degaset d'ar bajenn-mañ d'an 28 Her 2021, da 08:15.


Laetitia - Keit Vimp Bev\nMuntr ar Priñs MelarJo\nDegemerStalLevrioùAes da lennLaetitia\nHome / Levrioù / Levrioù 16 vloaz ha muioc'h / Laetitia\nUn trouz spontus e-kreiz an noz. Ha setu loc’het un enklask evit Youenn David, evel pa oa yaouankoc’h.C’hoant en deus e c’hellfe Laetitia bevañ.\n199 er stok\nISBN: 978-2-86824-314-0 Rummadoù : Aes da lenn, Levrioù 16 vloaz ha muioc'h Product ID: 1776\nUn trouz spontus e-kreiz an noz. Ha setu loc’het un enklask evit Youenn David, evel pa oa yaouankoc’h. C’hoant en deus e c’hellfe Laetitia bevañ.\nYann-Fañch JACQ en deus skrivet 10 levr evit an dud deuet hag un 20 bennak evit ar re yaouank, ha gounezet gantañ meur a wech ar Priz ar Yaouankiz. Kelenner war ar brezhoneg eo e skolaj Diwan ar Releg hag el lise Diwan Karaez. Skrivañ\na ra reoliek evit ar sizhuniek Ya! hag a gustum kenurzhiañ ouzhpenn.\nKinnig a ra Keit Vimp Bev ur rummad nevez anvet Aes da lenn, evit an deraouidi ! Istorioù berr evit an dud deuet, gant sikour a-hed al lennadenn : gerioù displeget ha kemmadurioù lakaet war wel evit aesaat ar gomprenidigezh.\nGolo soupl – 11 x 18 cm – Rummad Aes da lenn\nRoit an ali kentañ war “Laetitia” Cancel reply


Traezhennoù - Site officiel du Parc naturel régional d’Armorique\nAccueilWar-du ar ParkDoareoù liesseurt ar ParkAr morTraezhennoù\nPe vefe Departamant Penn-ar-Bed al lec’h ma krog pep tra (Penn-ar-Bed) pe ma echu an douar (Finistère) ez eo ur vro gant ar mor evel ur mur en he zro. An aod a ‘n em astenn war 1270 km, ar pevare deus aodoù Frañs. War aod Park natur rannvroel Arvorig e c’hellit profitañ deus un niver bras a draezhennoù kaer meurbet.\n“Etre an tre hag al lanv, pep hini a c’hell skrivañ e anv”\nAmañ, evel e pep lec’h e Breizh, e ranker teurel evezh ouzh ar mareoù evit mont da gibellañ. Ar chal a bad 6 eur hag an dichal kement all. An tre hag al lanv a bigno (2 wech) pe a ziskenno (2 wech) pell pe pelloc’h c’hoazh hervez gwezhiader ar mare. Ur mare a 100 a dalvez reverzhi hag an dud a c’hell mont da granketa pe gregina.\nFin an traezh e Morgad hag an draezhenn a zo e tu an heol. Un draezhenn evit ar familhoù eo a vo brav dindan bannoù an heol. An dud a c’hell profitañ deus an draezhenn koulz ha deus ar stalioù peogwir emañ ar gêr gouronkañ bevennet gant ar mor.\nTraezhioù Goulien, Kerzigenou ha Kerloc’h\nE bae Din e kumun Kraozon, ez eus ivez traezhioù diwar traezh ha bili.\nAn teir zraezhenn-mañ a zo en ul lec’h naturel gwarezet, gwellañ lec’h evit ar re o deus c’hoant kouronkañ (hep bezañ evezhiet) pe c’hoazh mont war o flankenn surf pe war ar c’hirri-dre-lien.\nTraezh ar Veryac’h\nPelloc’h er c’hornog emañ an draezhenn, e goudor Porzh Gwrac’h, enni oufoù ha mougevioù mor.\nAl lec’h-mañ a zo brudet peogwir warnañ e weler “an daouioù”, an heuliad kerreg er mor.\nLec’hiet emañ an draezhenn e treuzoù ar gourenez e kumun Terrug. Un takad hir a draezh fin, dreist evit ar familhoù.\nUr wech war an draezhenn e c’hellit arvestiñ ur gwel ledan war Bae Douarnenez. Tu ‘zo ivez, evit ar re o defe c’hoant, kaout un tañva deus ar c’hirri-dre-lien.\nMat evit ar sportoù mor\nUr gwir baradoz eo gourenez Kraozon evit ar sportoù mor. Beg Penn ar Roz, traezhenn ar Palud, hini Lostmarc’h a zo difennet kouronkañ enno abalamour d’ar morredennoù padal brudet int evit ar surf hag ar c’hitesurf. Memestra eo evit traezhenn Pennc’had e weler a-us maner dismantret Saint-Pol Roux.\nKornioù-bro brav e Morlenn Brest\nDilezomp douaroù ar gourenez evit mont war du kumunioù Morlenn Brest, lec’h ma z’eus lec’hioù brav etre an aod hag an Argoad. Amañ e vo tu deoc’h kouronkañ e oufoù bihan o vale war ar bili hag oc’h arvestiñ dremmvroioù disheñvel ken brav an eil hag egile.\nKregina : ebatoù evit an holl\nReverzhioù a zo !!! Mont da gregina ha kranketa a zo aes evit an holl pe tu ‘zo deoc’h iver dibap da vale war ul lec’h ne c’heller ket bale warnañ pa ne vez ket reverzhioù.\nRet eo deoc’h teurel evezh ouzh ar pezh a vez graet ganeoc’h. Ret eo kaout boazioù mat ha doujañ ar reoliadur. Da gentañ araok mont war an aod e rankit prientiñ hoc’h abadenn. Daoust hag e ouezit adalek peseurt ment e c’hellit derc’hel ar pezh ho peus dastumet. Klaskit da bet eur ez eo izel pe uhel ar mareoù ha klaskit titouroù diwar-benn an amzer evit gouzout ma vo brav pe get ha diwar se gwiskit ha kemerit ar pezh ho po ezhomm. Arabat kemer ouzhpenn ar pezh a vo debret ganeoc’h ! Dalc’hit soñj e rankit lakaat ar vein en o flas, stankit an toulloù ho peus graet. implijit an oustilhoù a zo hervez reoliadur.


Gant ar ger Monterrey e tegouezher amañ. Evit sterioù all ar ger, gwelit Monterrey (disheñvelout).\nMonterrey e-harz ar Cerro de la Silla.\nMonterrey zo ur gêr vras eus Mec'hiko ha kêr-benn stad Nuevo León.\nDa-geñver niveradeg 2010 e oa 1 135 512 a dud o chom e kêr ha 3,7 milion a dud a oa en tolpad-kêrioù (11 kumun en holl). Gant se ez eo unan eus tolpadoù-kêrioù brasañ Norzhamerika. Ur gêr a bouez eo Monterrey evit an industriezh hag ar c'henwerzh e hanternoz Mec'hiko. Savet e voe e dibenn ar XVIvet kantved ha badezet e voe "Ciudad Metropolitana de Nuestra Señora de Monterrey" gant ar c'honkistador Diego de Montemayor, en enor da Gaspar de Zúñiga y Acevedo, kont Monterrei e Galiza, ha besroue Spagn Nevez. Abaoe dibenn an XIXvet kantved eo deuet da vezañ ur gêr vras hag ur greizenn industriel a bouez.\nEr bloavezh 1846, e voe un emgann bras er gêr e-pad ar Brezel etre Mec'hiko hag ar Stadoù-Unanet, anvet Emgann Monterrey. An nerzhioù mec'hikan kalonek a voe rediet da gilañ goude pevar devezh stourm gwadus evit an daou du. An emgann a oa bet unan kêrel dorn-ha-dorn. Kalzig jeneraled eus an Eil emelladenn Bro-C'hall e Mec'hiko a oa bet ganet e Monterrey, evel Mariano Escobedo, Juan Zuazua ha Jerónimo Treviño.\nAdtapet diwar « https://br.wikipedia.org/w/index.php?title=Monterrey&oldid=1831355 »\nKemmoù diwezhañ degaset d'ar bajenn-mañ d'an 14 Meu 2019, da 09:28.


Er Pantecoust - Wikimammenn\nE ti J.M. GALLES, 1790 (pp. 286-287).\n◄ Rieu Asçansion Er Pantecoust Sul en Drindèd ►\nER guir Pantecoust e senéfi hantér-hanvèt-dé. Er Gouïl-ze e oai considérét bras él Lezèn ancién, rac ma hoai én hantér-hantvèt-dé goudé delivrance er Juivèt ag en Egypt, e ras dehai en Eutru-Doué é Lezèn ar er Manné-Sinaï, hac én de-ce é hoffrènt ehue de Zoué er primidi ag er blæad nehué. Er Grechénion e inour Gouïl er Pantecoust guet ul Lid paud caërroh ; rac én dé-ce é tisquênnas er Speret-Santel ar en Apostolèt, eit merchein én ou halon hac é calon er Fidelèt, el Lezèn a garanté en dès siêllét Jesus-Chrouist guet é Oaid. En dé-ce é ma bet offrét ehue de Zoué er hettan fréh a æst spirituel en Apostolèt ; rac tri-mil ag er Juivèt e hum gonvertissas ér hettan Perdêg e ras S. Pierr. A oudé en Asçansion en Apostolèt guet er Uériès ha Disciplèt-aral e oai hum dènnét é Jerusalem én un ti a costé, hac inou é treménènt en amzér én Oræzon. Ardro nau-ær de vitin ind e gleuas ur brud èl pe vehai bet ag un taul ahuel ; parissein e ras quentéh èl teadeu-tan ar bèn peb-unan a nehai, hac én un taul ind e zas de vout tud nehué lén a furnès, a sclærdér, a grèd hac a gourage. (Leinet er Figur LXIII ag en Testamand nehué).\nAdtapet diwar « https://br.wikisource.org/w/index.php?title=Er_Pantecoust&oldid=83198 »\nKemmoù diwezhañ degaset d'ar bajenn-mañ d'an 5 Gen 2016, da 18:42.


Tébéo - Wikipedia\nTébéo, da lavarout eo Télé Bretagne Ouest, zo ur chadenn skinwel lec'hel diazezet e Brest, aotreet eo gant ar CSA ha skignet e Penn-ar-Bed a-bezh hag e kornôg ar Morbihan abaoe an 30 a viz Du 2009.\n4 An anv\n6 Kenlabour rannvroel\nKroget eo bet gant ar chadenn nevez-se d'an 30 a viz Du 2009, etre 1e15 hag 1e30 a brogrammoù "fresk" a zo bemdez : ur JT a 15 minutenn, un talk show war ar c'heleier hag ur gelaouenn a laosk plas d'ar sevenadur, d'ar sport pe c'hoazh d'ar geginerez. Skignet 'vez ivez gant Tébéo krouidigezhioù sevenet gant tud eus al lec'hel hag un nebeut abadennoù e brezhoneg (evel Dibikouz da skouer).\n51% eus an embregerezh a zo dalc'het gant ar gazetenn Le Télégramme, 20% gant ar Club des entreprises, 7,5% gant pep hini eus an tiez-bank Crédit mutuel, Crédit agricole ha Caisse d'Epargne de Bretagne, 5 % gant chambre de commerce et d'industrie de Brest, 5% gant Ouest-France, 3% gant ar Stade Brestois ha 2% gant TV Rennes 35. Ur budjed a 1,3 milion a euroioùm a rankfe bezañ gant ar chadenn.\nHubert Coudurier, rener ar c'helaouiñ en Télégramme\nOlivier Clech, pennskridaozer lec'hienn internet an Télégramme, a zeu da vezañ rener Tébéo.\nRaktres ar CSA a oa anvet Canal Ouest, adanvet eo bet Bretagne Ouest TV (BO TV) pa voe dalc'het ar chadenn.\nHiziv an deiz e vez implijet an anv Tébéo, evit Télé Bretagne Ouest.\n Al logo a za gant ar merk Tébéo Télé Bretagne Ouest diskleriet en INPI.\nAbaoe miz Kerzu 2009 o deus an teir chadenn lec'hel breizhat (Tébéo, TV Rennes 35 ha Ty télé) sinet ur c'henemglev evit labourat asambles war kelaouadennoù savet ha skignet a-gevret (abadennoù er saloñs Nautic e Pariz e 2009, da skouer). Liammet e vo ivez an teir chadenn gant ur fibren optikel a-benn fonnusaat an treuzkas titouroù hag aotreañ an abadennoù war eeun e lec'hioù disehñvel. Arc'hantaouet eo ar raktres-se gant ar rannvro evit ul lodenn (590 000 €). Abadennoù e brezhoneg a vo skignet ganto ivez (90 000€ eus ar pezh a roio ar rannvro a vo implijet evit-se), evit-se o deus kroget da genlabourat gant Lionel Buannic (Brezhoweb) ha Samuel Julien (Dizale).\n(fr) www.tebeo.bzh : Lec'hienn ofisiel ar chadenn.\n(fr) letelegramme.com lancement de tébéo\n(fr) Interview Hubert Coudurier war agencebretagnepresse.com\nAdtapet diwar « https://br.wikipedia.org/w/index.php?title=Tébéo&oldid=1648773 »\nDernière modification le 13 Mez 2015, à 20:39\nKemmoù diwezhañ degaset d'ar bajenn-mañ d'an 13 Mez 2015, da 20:39.


Kamala Harris e 2021.\nKamala Harris (distaget [ˈkɑ.mə.lə ˈhæ.ɹɪs] e saozneg) zo ur bolitikourez stadunanat ganet d'an 20 a viz Here 1964 e Oakland (Kalifornia). Danvez besprezidantez eo e-kichen Joe Biden evit ar Strollad Demokrat e dilennadeg prezidant ar Stadoù-Unanet e 2020.\nUn armerzhour genidik eus Jamaika e oa he zad, deuet da SUA e 1961, hag ur vevoniourez eus India he mamm, deuet da SUA e 1960. Desavet eo bet e Oakland hag e Kebek.\nProkulorez veur Kalifornia eo bet eus 2011 betek 2017. Senedourez eo e Kendalc'h ar Stadoù-Unanet abaoe 2017. Mont a ra war ar renk evit bezañ danvez prezidantez an SUA evit ar Strollad Demokrat, met tennañ a ra hec'h anv a-raok ar raktro aozet gant ar strollad. Goude se eo anvet da zanvez besprezidantez gant Joe Biden evit dilennadeg prezidant ar vro e 2020. D'ar 7 a viz Du 2020 e embann an ajañs Associated Press, ha war he lerc'h ar mediaioù bras stadunanat, eo trec'h an danvez prezidant demokrat war Donald Trump. Dont a ra Kamala Harris da vezañ besprezidantez nevez ar vro eta, ar vaouez, an den du hag an den aziat kentañ war un dro da dizhout ar garg-se.\nA-du eo evit adreizhañ sistem yec'hed ar Stadoù-Unanet ha berzañ an armoù-arsailh.\nAdtapet diwar « https://br.wikipedia.org/w/index.php?title=Kamala_Harris&oldid=1900159 »\nBesprezidanted Stadoù-Unanet Amerika\nKemmoù diwezhañ degaset d'ar bajenn-mañ d'an 11 Ebr 2021, da 19:02.


Abadennoù publik - Daoulagad Breizh brezhoneg\nTroiad Miz Mae\nDa vare Gouel Breizh\nFIN AR BED - AR FILM\nDa welout er salioù sinema\nadalek ar 15 a viz Mae\nEmgav gant Nicolas Leborgne, ar sevener,\npe Nolwenn Korbell, aktourez,\ngoude ar skignadennoù\nUr film savet gant Nicolas Leborgne (1ezh - 2017)\nSkrivet gant Nicolas Leborgne, Leornardo Valenti, Denis Rollier ha Guillaume Grosse\nDiwar mennozh Etienne Strubel\nProduet gant Lyo production ha Tita productions\nKenproduet gant Frañs 3 Breizh, TVR, Tébéo, Tébésud ha Brezhoweb\nGant Nowenn Korbell, Kaou Langoët ha Roger Stéphan\nAURAY Sinema Ti Hanok - 15 a viz Mae - 8e45 - Dorn-ha-dorn gant Ti Douar Alre - gant ar sevener\nST-BRIEG Sinema Club 6 - 16 a viz Mae - 8e30 - Dorn-ha-dorn gant Telenn - gant ar sevener\nGOURIN Sinema Jeanne d'Arc - 17 a viz Mae - 8e - Dorn-ha-dorn gant Bod Kelenn - gant ar sevener\nROAZHON Sinema Arvor - 18 a viz Mae - 9e - gant ar sevener\nKARANTEG Sinema L'Etoile - 22 a viz Mae - 8e30 - Dorn-ha-dorn gant KLT - gant ar sevener\nGWENGAMP Sinema Les Korrigans - 28 a viz Mae - 8e - Dorn-ha-dorn gant Ti ar vro Gwengamp - gant Nolwenn Korbell\nBREST Sinema Les Studios - 29 a viz Mae - 8e30 - Dorn-ha-dorn gant Sked ha Brezhoneg e Brest - gant ar sevener\nDOUARNENEZ Sinema Le Club - 31 a viz Mae - 7e - Dorn-ha-dorn gant Emglev Bro Douarnenez - gant Nolwenn Korbell\nLESNEVEN Sinema Even - 31 a viz Mae - 8e15 - Dorn-ha-dorn gant Ti ar vro Leon - gant ar sevener\nUr programm kinniget gant Daoulagad Breizh dorn-ha-dorn gant Zoom Bretagne, Tita productions & Lyo production\nMiz Meurzh - Miz Mae\nEvit ar familhoù\n1h18 / 1976 / Bro-c'hall - Breizh veur\nAdvoueziet e brezhoneg get Dizale e 2016\nUr film mil vrudet e lec'h m'ho do Asteriks hag e mignon bras obeliks, mont dreist da 12 labour evit dieubañ Abrarakoursiks ! Ne vo ken aes a se... \n6 a viz Meurzh 16e - KEMPER Ti ar vro kemper - kontakt : Ti ar vro Kemper 02 98 90 70 43\n19 a viz Meurzh 19e et 21e- NAONED Sal Jules Vales - kontakt : Aozet get ACB44\n31 a viz Meurzh 17e - BAOD Sinema Ar Celtic - kontakt : Sinéma 02 97 51 00 26\n26 a viz Ebrel 10e30 - LANDERNE Sinema Le Rohan - kontakt : Ti ar vro Landerne-Daoulaz - 0973653524\n2 a viz Mae - 4e30 - DOUARNENEZ Auditorium - kontakt : Emglev Bro Douarnenez 07 83 88 75 57\n6 a viz Mae - 10e15 - KARAEZ Sinema ar gazeg c'hlas - dorn-ha-dorn gant Emglev Bro Karaez\n19 a viz Mae - 8e noz - PLOUVIEN Sal ar c'hovel - kontakt : kevredigezh Peraket\nTroiad Miz Meurzh - Miz Ebrel\nDeuet eo brav gant ar c'hrouiñ filmoù-faltazi e brezhoneg e 2017... 3 berr-metrad, sevenet gant tud yaouank, a ginnigomp deoc'h da vare Mizvezh ar brezhoneg.\n12 abadenn er salioù sinema\nKakahuet gant Stéphane Ac’h – 14’\nEvit ar wech kentañ abaoe ganedigezh o bugel bloaz zo o deus Maeva ha Paul un nozvezh evito o'ch-unan. Met ne bado ket pell an erusted adkavet-mañ, abalamour d'ur gagahuetenn.\nPetra zo da c’hounez gant Jocelin Talarmain – 13’\nLaot, ur VRP tost d'ar burn out, zo o vont da vevañ un dervezh poanius…e-barzh e ifern. Pep amproù e vevo a lakao anezhañ da zigeriñ e sell war e stad.\nAr mor atav gant Emmanuel Roy – 34’\nEn ul lazhdi e c’hounez Tifenn he zamm bara goude bezañ dilezet he studioù hag he huñvreoù. Bep beure abred war lerc’h he nozvezh labour tenn ha torr-penn ez a d’an aod d’ober ur gouronkadenn evit distennañ he spered...\nAN ALRE Sinema Ti Hanok - 6 a viz Meurzh - 8e45 - gant Jocelin Talarmain - Dorn-ha-dorn gant Ti Douar Alre\nKALAG Sinema Argoat - 15 a viz Meurzh - 8e30 - gant Stéphane Ac'h\nGOURIN Sinema Jeanne d'Arc - 18 a viz Meurzh - 4e - gant Emmanuel Roy - Dorn-ha-dorn gant Bod Kelenn\nGWENGAMP Sinema Les Korrigans - 19 a viz Meurzh - 8e - gant Emmanuel Roy - Dorn-ha-dorn gant Kreizenn Sevenadurel Vrezhon Gwengamp\nDOUARNENEZ Sinema Le Club - 22 a viz Meurzh - 7e - gant Stéphane Ac'h - Dorn-ha-dorn gant Emglev Bro Douarnenez\nLESNEVEN Sinema Even - 22 a viz Meurzh - 8e15 - gant Jocelin Talarmain - Dorn-ha-dorn gant Ti ar vro Leon\nST-BRIEG Sinema Club 6 - 22 a viz Meurzh - 8e30 - gant Emmanuel Roy - Dorn-ha-dorn gant Telenn\nNAONED Sinema Concorde - 28 a viz Meurzh - 8e45 - gant Emmanuel Roy - Dorn-ha-dorn gant Gwagenn TV\nGEMENE Ciné Roch - 29 a viz Meurzh - 7e45 - gant Stéphane Ac'h\nMONTROULEZ - Sinema La Salamandre - 3 a viz Ebrel - 8e30 - gant Stéphane Ac'h - Dorn-ha-dorn gant KLT\nBAOD - Sinema Le Celtic - 7 a viz Ebrel - 5e\nBREST Sinema Les Studios - 15 a viz Ebrel - 4e - gant Stéphane Ac'h ha Jocelin Talarmain - Dorn-ha-dorn gant Canal Ti Zef ha Brezhoneg e Brest\nUn droiad aozet gant Daoulagad Breizh dorn-ha-dorn gant Zoom Bretagne, Tita productions & Kalanna production\nMiz Kerzu - Miz Meurzh\nEmañ an Nedeleg o tostaat e Flåklypa, hag o c'hortoz an erc'h emañ Solan ha Ludvig, evel ar gêriadenniz-all. Met siwazh dezho n'eus ket feson erc'h tamm ebet... Neuze e tiviz Feodor, ho mignon, sevel ur c'hanol erc'h galloudus meurbet ! Met pa lak rener ar gazetenn e grabanoù war ar mekanik-se e rank Solan ha Ludvig kemer an traoù e karg, kuit d'ar gêriadenn da vezañ distrujet abalamour dezhañ ha d'e raktresoù bras...\nFilm-bevaat sevenet gant Rasmus. A. Sivertsen\nAdalek 4 bloaz /1e16 / 2014 / Norvej\n2 a viz Kerzu 4e30 - BAOD Sinema Le Celtic - Darempred : Sinema 02 97 51 00 26\n10 a viz Kerzu 4e30 - BREST Cinéma Les Studios - Darempred : Sked 02 98 80 26 71\n16 a viz Kerzu 5e30 - DOUARNENEZ Auditorium - Darempred : Emglev Bro Douarnenez 07 83 88 75 57\n27 a viz Kerzu 2e30 - KEMPER Ti ar vro kemper - Darempred : Ti ar vro Kemper 02 98 90 70 43\n3 a viz Genver 3e - AN ORIANT Auditorium St-Louis - Darempred : Emglev Bro an Oriant 02 97 21 37 05\n6 a viz Genver 4e - LESNEVEN Cinéma Even - Darempred : Ti ar vro bro Lesneven 09 83 22 42 96\n4 a viz C'hwevrer 10e30 - PLOUGASTEL-DAOULAS Cinéma L'Image - Darempred : Divyezh Plougastel\n7 a viz Meurzh 2e30 - ELLIAN - Mediaoueg - Darempred : 02 98 94 14 79 - Dorn-ha-dorn gant Tud Bro Konk\n24 a viz Meurzh 3e - SKAER Leurenn Youenn Gwernig - Darempred : Div yezh Skaër\nTROIAD Miz Here - Miz Kerzu 2016\nFilm bevaat sevenet gant Paul King\nUr film farsus evit ar familhoù - Adalek 4 bloaz\nUr wech e oa un arzhig a vro Berou… Kerkent ha degouezhet e Londrez, en em gav gant ar familh Brown a ro dezhañ bod hag un anv nevez, Paddington. Ha setu kroget an trubuilhoù ! Daoust da Paddington bezañ un arzhig a feson hag a volontez vat, ne ra nemet sotonioù. Ha n’aio ket war wellaat gant ur blouzerez loened war e lerc’h.\n1e35 / 2014 / Frañs, Breizh-Veur\nAdvouezhiet e brezhoneg gant Dizale e 2016\nSkignañ : Daoulagad Breizh - 02 98 92 97 23\nD'ar Sul 23 a viz HERE - 2e - BREST - Sinema Les Studios - Aozadur : Sked\nD'al Lun 31 a viz HERE - AN ALRE - Sinema Ti Hanok\nD'ar Sadorn 10 a viz KERZU - 4e - DOUARNENEZ - Auditorium - Aozadur : Emglev Bro Douarnenez\nD'al Lun 19 a viz KERZU - 2e - KEMPER - Ti ar vro kemper - 02 98 90 70 43\nHa deiziadoù all o tont !\nFilm faltazi, Breizh-Veur, 2012, 1ezh41\nE Glasgow, Robbie, deuet da vezañ tad, ne c'hell ket en em zistagañ diouzh e vuhez feller. Ober a ra anaoudegezh\ngant Rino, Albert ha Mo, ur plac'h yaouank. Evelto e tremen ku-ha-ka hep bezañ toullbac'het, met paket eo gant labourioù evit ar gevredigezh. Harry, an desaver a ra war o zro, a zeu da vezañ o mentor nevez, o reiñ dezho, dre guzh, da anaout ar whisky. Gwelet e vezont e strilherezhioù hag o tañva ar wiski gant tud cheuc'h. Diskuliañ a ra Robbie e zonezon da vlazañ ar wiski, gouest eo da anavezout ar whiskioù dibaotañ, kerañ. Asambles gant e dri c'homper, daoust hag-eñ e raio Robbie e vad eus an donezon-se evit kignat an dud - ur bazenn ouzhpenn en e vuhez fellerha feuls? Pe daoust hag e savo un dazont nevez, leun a bromesaoù ? An aelez 'ken a oar...\nD'ar Merc'her 21 a viz Here - Sinema Argoat - Kalag - Da geñver Gouel Digor\nD'ar Sul 25 a viz Here da 4eur - Sinema Le Club - Douarnenez - Da geñver Gouel Bro Douarnenez\nD'ar Yaou 12 a viz Du - Sine Manivel - Redon\nD'ar Meurzh 17 a viz Du da 8e30 - Sinema La Salamandre - Montroulez - Da geñver Tan miz Du\nABADENNOÙ DA ZONT, da vare Sizhunvezh ar brezhoneg\nD'ar Yaou 10 a viz Meurzh - 8e30 - Sinema Ar gazeg c'hlas - KARAEZ - Aozet gant an Ti-kêr\nD'al Lun 14 a viz Meurzh - 8e30 - sal Jules Valles - NAONED - Aozet gant ACB44\nD'ar Meurzh 15 a viz Meurzh - 8e15 - Sinema Les Studios - BREST - Abadenn diellfennañ ha tañvadenn whisky da heul. Aozet gant Sked, Canal Ti Zef, Brezhoneg e Brest\nD'ar Meurzh 15 a viz Meurzh - 8e30 - Sinema Even - LESNEVEN - Aozet gant Ti ar vro Bro Leon\nD'ar Meurzh 15 a viz Meurzh - Ti ar vro Bro Sant-Brieg - SANT-BRIEG - Aozet gant Ti ar vro Bro Sant-Brieg\nD'ar Merc'her 16 a viz Meurzh - 8e30 - Strilherezh Warenghem - LANNUON - Aozet gant Ti ar vro Bro Dreger ha Goueloù\nD'ar Yaou 17 a viz Meurzh - 6e - Cinéville - KONKERNE - Tañvadenn whisky da heul. Aozet gant al levraoueg ha Tud Bro Konk\nHAG IVEZ, da vare Sizhunvezh ar brezhoneg\nD'al Lun 14 a viz Meurzh - 8e30 - Sinema La Salamandre - Aozet gant KLT\nD'ar Meurzh 15 a viz Meurzh - 8e30 - Selaouva DOUARNENEZ - Aozet gant Emglev Bro Douarnenez\nEmgav gant ar sevener da heul an abadennoù.\nD'ar Sadorn 17 a viz Here 11e, sinema Arvor, Roazhon\nD'al Lun19 a viz Here, sinema Les Studios, Brest\nSevenet gant Mikael Baudu.\nWar Tebeo, Tebesud, TVR (brezhoneg istitlet e galleg) ha war Brezhoweb (brezhoneg) e vo skignet pep rann d'ar Gwener da 8 eur 45 noz :\n27 a viz C’hwevrer: Devil's Bridge\n6 a viz Meurzh: Night music\n23 a viz Meurzh: Penwyllt\n30 a viz Meurzh:The girl in the water\nTitl orin : Y Gwyll - Hinterland\nProduiñ: Fiction Factory (Kerdiz)\nKenbroduiñ : S4C, Tinapolis hag All3Media\nrann 1añ : Pont an Diaoul, 1e36\nSkridaozañ : David Joss Buckley hag Ed Thomas\nSeveniñ : Marc Evans\nKomedianed : Richard Harrington, Mali Harries, Alex Harries, Hannah Daniel ha Aneirin Hughes.\nAberystwyth, war aodoù kornôg Bro-Gembre, ur vro didro ha brav ken-ken e-lec’h ma vez diaes goût an diforc’h etre amzer dremen hag amzer a-vremañ… Er bed moug-se eo emañ ar penn-enseller Tom Mathias o vevañ. Ur gwaz speredek-kaer eo, met trubuilhet-bras eo gant darvoudoù kozh e vuhez. He sekredoù dezhi he deus ivez Mared Rhys, e genlabourerez. Ur skipailh efedus-mat zo deus Tom Mathias, paotr Londrez, ha Mared Rhys, a orin deus ar vro, evit dont a-benn deus un enklask diaes a-walc’h.\nUn heuliad polis lusk ha barzhoniezh ennañ eo Serr-noz.\nFilmet eo bet e Bro-Gembre e tri stumm war ar memes tro, ha skignet e kembraeg war S4C, e kembraeg/saozneg war BBC Cymry-Wales, hag e saozneg war BBC Four. E kazetennoù Breizh-Veur eo bet lakaet an heuliad Serr-noz par-ouzh-par gant heuliadoù polis Skandinavia, e-giz The Killing pe Wallander (bet gwelet war ARTE), pe c’hoazh Bron (bet gwelet war Canal+). Berzh en doa graet ar c’houlzad kentañ war ar chadennoù S4C ha BBC, ent-se eo bet filmet an eil koulzad dija. War chadennoù Norvegia, Finland, an Izelvroioù ha Belgia eo bet skignet Serr-noz dija, hag en ur dremen dre Vreizh eo e c’hallo skeiñ etrezek Bro-C’hall, a-benn ar fin !\n27/03 : Mediaoueg Les Tresors de Tolente, Plouguerne (29), heuliet gant un eskemm gant Yann-Edern Jourdan hag Anna Lincoln (Kalanna)\nD'ar Merc'her 27 a viz Eost - 10e - TYS\nSkignadenn hag eskemmoù tro-dro da\n3 film-berr faltazi e brezhoneg\nAsambles gant ar sevenerien hag ar broduerien, evit gouzout hiroc'h war an doare da seveniñ, da broduiñ ha da skignañ o filmoù.\nDigoust, digor d'an holl.\nFin ar bed, savet gant Nicolas Leborgne, produet gant Lyo Production, Dizale, Tébéo, Ty Télé ha TVR35, gant sikour Rannvro Breizh hag ar CNC\n2012 / 9 mn\nGant dale, savet gant Goulwena an Henaff, produet gant ar gevredigezh Seveniñ\n2013 / 12 mn\nD'ar Merc'her 27 a viz Eost - 5e/5e45 - Hôtel de France Douarnenez\n« Henri Rannou, martolod ar boutailhoù »\nDigoust, digor d’an holl\nUr rummad etre kontadenn ha film-bevaat, 20 x 3 mun skignet e brezhoneg (12 rann) hag e galleg (8 rann), war Frañs 3 adalek an 13 a viz Gwengolo.\nSevenet gant Caroline Rubens, ken-produet gant Vivement Lundi !, France Télévisions ha chadennoù lec’hel Breizh, gant sikour Rannvro Breizh hag ar CNC.\nEmgav da heul gant Henri Rannou, ar sevenerez hag ar broduerien.Dibaoe 40 vloaz emañ Henri Rannou o sevel bagoù da lakaat er boutailhoù evit reiñ korf da istorioù mor o deus skoet e spered. Gant e zoare kontañ ha gant harp ar bagoù er boutailhoù e sach hon evezh war sitorioù mil vrudet e-giz Moby Dick, pe an Titanic, ar Pourquoi-pas ha mil darvoud all degouezhet e bed ar voraerien.\nD'ar Gwener 6 a viz Even - 8e noz\nROAZHON - Papier timbré\n2013 / 26mn / Brezhoneg istitlet e galleg\nSevenet ha skrivet gant Bastian Gwilhoù\nProduet gant Frañs 3 Breizh\nVisant en doa prometet d'he gi en defe prenet dezhañ un ti, parkeier, loened ha lojiri... Hag emañ bremañ Viktor ar c'hi, Visant hag Amy e wreg o sevel menajiri e Forechoù e C'houerc'had ha kement-mañ 'boe 2009. Bet eo Amy pad tri bloaz oc'h ober skol a-raok dilezel he micher 'vit mont da heul e gwaz ha krouiñ ur menaj "pedagogel". Vinsant eñ a sav moc'h bio, labourat a ra ar c'hig ha gwerzhañ war marc'hajoù ar vro....\nOuest-France / 30 avril 2014. Ar Forechoù, grosse affluence pour voir les animeux parler.\nD'ar Sadorn 24 a viz Mae - 2e ha 6e45 - digoust\nDouarnenez - Sal Jules Vernes\nMarsel, paotr plaen\nun teufilm sevenet gant Bastien Gwilhou\n26 min / 2010 / Brezhoneg istitlet e galleg / produet gant frañs 3 Breizh\nUn tamm paotr plaen eo Marsel. Diw wech plaen. Ganet oa bet e Krec'h-Morvan en Larruen, pennad 'zo bremañ. Ul lec'h darempredet pell 'zo gant a bep seurt tud. Rak digor bras vez dor Marsel dalc'hmat ha kalz tud yaouank a zo bet aet di da zeskiñ kanañ. Ur mestr-kaner eo Marsel hag eñ o vevañ kreiz ar vro Fañch. Gant e dud, er gêr ha gant tud ar vro, kanerien ha dañserien anezho, en deus desket ha kement all a ra ivez : treuzkas an herezh bet fiziet ennañ. Poltred un den fur, gouiziek, kaner ha konter hep e bar. Peurleurennet eo ar film, hag e mod-se eo en deus silet Bastian Gwilhoù e fent dezhañ ennañ.\nAbadennoù aozet gant skol sonerezh Douarnenez, da geñver An devezh bras, asambles gant Daoulagad Breizh.\nD'ar Yaou 8 a viz Mae - 8e30 - 3€\nAr Yeuc'h - Sal sokiosevenadurel\nDa vare Gouel An Diaoul a gan\nUn teufilm sevenet gant Ronan Hirrien\nProduet gant JPL Films\nD'ar Sul 27 a viz Ebrel - FORECHOU\nOuest-France / 30 avril 2014. A Forechoù, grosse affluence pour voir les animeux parler.\nD'ar Meurzh 23 a viz Ebrel\nPLOUGASTELL-DAOULAZ - Sinema L'Image\n2013 / 26 mn / Brezhoneg istitlet e galleg\nSevenet gant Mikael Baudu\nKaset e vezer e-kreiz ur c'hefridi skoazell e Palestinia gant Riwana, ur studierez war ar medisinerezh a ya da heul daou vedisin eus Brest, Dominique Le Nen ha Jean Branellec. Surjian ortopediour eo an eil, anesteziour eo egile, mont a reont o daou ingal, da dremen un nebeut sizhunvezhioù pep bloaz, evit skoazellañ ezhommeien ar broioù all pa vez ar gumuniezh etrebroadel o sellet e-kichen.\nEn teulfilm-mañ e heulier anezho en Ospital Khalil Suleiman e Jenin, just e-kichen ur c'hamp repuidi palestinat a voe adsavet goude bezañ bet peurzistrujet gant arme Israel e 2002.\nUn emgav gant Palestiniz eo ivez, en o buhez pemdez hanter-hent etre peoc'h ha brezel.\nD'ar Sadorn 29 a viz Meurzh\nENORZH - Sinema Le Paradiso\nDa geñver Festival Polyglotte, gant sikour Daoulagad Breizh\n2010 / 13 mn / Brezhoneg istitlet e galleg\nSevenet ha skrivet gant Bastien Gwilhoù\n2013 / 16 mn / Brezhoneg istitlet e galleg\nSizhunvezh ar brezhoneg hag ar gallaoueg : filmoù er salioù !\nD'ar Meurzh 1añ a viz Ebrel - 6e30 noz\nROAZHON - Ti Skeudenn\nYann-Herle Gourves, komedian, skrivagner, deraouer ar rummad filmoù-berr faltazi a zeui evit ur gaozeadenn.\nDigoust - Skeudenn Bro Roazhon\nD'ar Merc'her 2 a viz Ebrel - 10e\nKEMPER - Ti ar vro kemper\nFilm-bevaat / Japan / 2010 / 1 e.zh 34 /\nSkignet gant Studio Ghibli - Sevenour : Hiromasa Yonebayashi\nUn tamm deus istor Shô eo zo kontet er film-mañ, ur paotrig 12 vloaz, o tont e-barzh goude ur c’hleñved. O paouez emañ ’n em staliañ ’ba ti e vamm-gozh, a vev gant he matezh. Un ti kozh digempenn e jardrin eo hemañ, e kornôg Tokyo. Eno, dindan ar planchod, emañ un tiegezh o chom. Bezañ zo Poddo, an tad, Homily, ar vamm, hag o merc’h, Arrietty. Ha n’eus hini ebet er familh-se brasoc’h evit un nebeud santimetroù. Chom hep bezañ gwelet gant an dud vras eo o ger-stur. Met ober a ra ar paotrig anaoudegezh gant Arrietty. Ha sevel a ra un istor karantez etre tud yaouank. Ret e vo d’ar plac’h yaouank bezañ kalonek-mat evit gellet miret ar paotrig e-mesk he mignoned.Tennet eo ar film-mañ eus ar romant The Borrowers (Les chapardeurs e galleg) gant Mary Norton.\nEvit ar vugale hag ar familhoù - Aozet gant Ti ar Vro kemper - 02 98 90 70 43\nD'ar Merc'her 2 a viz Ebrel - 8e30 noz\nPLOURIN-GWITALMEZE- Sal Cyberia\n3€ - Titouroù - 02 98 89 29 78\nD'ar Sul 6 a viz Ebrel - 2e\nNAONED - Sinema le Bonne-Garde\nUr film savet e 1996 gant Mel Gibson.\nAvouezhiet e brezhoneg gant Dizale. Istitlet e galleg.\nGant mouezhioù Tanguy Daniel, Nolwenn Korbell, Dom Duff...


2010-2011 Dañsoù ha Kontañ kaoz - Site internet du Comité de jumelage Plogonnec - Llandysul.\nDegemer al lec'hienn > Plogoneg-Llandysul Brezhoneg > Buhez ar Gevredigezh > 2010-2011 Dañsoù ha Kontañ kaoz\n2010-2011 Dañsoù ha Kontañ kaoz\n“Dañsoù Breizh” ha “Savar brezhoneg”, sed’amañ daou oberezh a zo digor d’an holl hag a vez pleustret a bep eil d’ar gwener.\nDañsoù : Alain Manchec an hini eo a zo e karg eus reiñ buhez d’an obererezh-mañ. Kas a ra mont-en-dro peb abadenn hervez live ar berzhidi... Setu perak e c’hell neb a gar mont forzh pegoulz da bleustriñ war dañsoù ar vro... ha ne vo ket kollet !\nSavar brezhoneg. “Hardizh gant ar brezhoneg”, sed’aze ar pezh a c’hellfe bezañ lugan an obererezh-mañ. “Hardizh” ha pa ne vefe ket bet komzet brezhoneg gwech ebet c’hoazh ! (da bep tra ez eus un derou), “Hardizh” ha pa vefe bet disoñjet ul lodenn eus brezhoneg e yaouankiz ! “Hardizh” ha pa chomfe c’hoazh roudoù eus mezh ar simbol e strad ar c’halon !\nE dibenn pep abadenn e vez divizet eus petra e vo komzet ar wech a zeu. Evel-se e c’hell pep hini, ma fell dezhañ, prientiñ pe degas teulioù.


Testoù Jehovah - Wikipedia\nSez Testoù Jehovah e Brooklyn, New York City\nTestoù Jehovah zo ur relijion gristen milenarist gant kredennoù nann-dreinded disheñvel diouzh ar Gisteniezh voas. Hervez ar strollad ez eus 8,6 milion a feizidi a gemer perzh en e avieliñ hag 20 milion o kemer perzh en o Memorial bloaz. Krediñ a reont emañ tost an Armageddon ma vo distrujet ar bed a anavezomp ha n'eus nemet dre lakaat Rouantelezh Doue e plas a c'hello mab-den renkañ e gudennoù.\nDiwanet e voe ar strollad diwar luskad studiañ ar Bibl e bloavezhioù 1870, dindan renerezh Charles Taze Russel. Goude e varv e voe tabutoù war heñchañ ar strollad hag un darn anezhañ, kaset gant Joseph Franklin Rutherford, a bellas diouzh obererezh Russel e-keñver an doueoniezh hag an ensavadurioù, en ur zelc'her kontrol war an aozadurioù savet gantañ koulskoude. E 1931 e voe degemeret an anv Testoù Jehovah evit diskouez mat an troc'h etre e strollad hag ar strolladoù studiañ ar Bibl all.\nAnavezet eo Testoù Jehovah gant o doare da brezegiñ a di da di en ur glask reiñ d'an dud levrioù ha kelaouennoù savet gant ar strollad, peogwir e nac'hont ober o c'hoñje hag e nac'hont ivez an treuzkasoù-gwad. Krediñ a reont eo a-bouez implijout anv Doue evit o lidoù ha nac'hañ a reont mennozh an Drinded. Ne lidont ket an Nedeleg, Pask, an deizioù-ha-bloaz na forzh peseurt gouel en dije an disterañ roud eus an amzer bagan ennañ. Troet o doa ar Bibl e saozneg o-unan evit tostaat d'o c'hredennoù, a vez anvet "Ar Wirionez" gant izili an Testoù. Dre ma soñjont eo deuet drant ar gevredigezh vodern ha renet gant Satan e klaskont chom hep daremprediñ tud er-maez eus feizidi ar strollad peurvuiañ. Unan a fell dezhañ pellaat eus ar strollad a vez skarzhet anezhañ ha gwelet evel pa ne vije ket anezhañ ken, ur c'hastiz hag a c'hell bezañ lakaet e pleustr war tud o doa torret reolennoù a-bouez ivez.\nAdtapet diwar « https://br.wikipedia.org/w/index.php?title=Testoù_Jehovah&oldid=1905814 »\nLuskadoù kristen modern\nKemmoù diwezhañ degaset d'ar bajenn-mañ d'an 3 Gou 2021, da 06:36.


Eumaios - Wikipedia\nOdysseüs e-tal an tan gant Eumaios\nEumaios (Εύμαιος e gregach, Eumaeus e latin) a oa moc'her Odysseüs, en Odysseia, ha mignon an haroz kent dezhañ mont da vrezeliñ da Droia.\nMab e oa d’ur roue, skrapet gant morlaeron a Fenikia. Deuet e oa da vezañ sklav ha diwaller-moc’h Laertes, roue Itaka. Pan eas Odysseüs d’ober brezel Troia e voe unan eus ar re a chomas feal d’ar mestr hag en degemeras gant levenez. Gras dezhañ e c’hallas Odysseüs, gwisket evel ur c’hlasker-bara, tostaat ouzh danvez-priedoù Penelope hag o lazhañ didruez.\nPa zistroas Odysseüs da Itaka e tegouezhas gant Eumaios, kentañ den a gavas war e hent. Goude ma n'anavezas ket e vestr kozh gwisket gant pilhoù e roas bod ha boued dezhañ.\nDegemer a reas Telemac'hos, mab Odysseüs, o paouez distreiñ eus Pilos ha Sparta ivez, hag evel ar moc'her n'hallas ket ar mab anavezout e dad. E-keit ma oa Odysseüs er brezel e oa bet Eumaios evel un tad d'ar paotr yaouank.\nBout ma oa moc'her ne oa ket Eumaios dibeadra, pa oa mab ur roue, ha gallout a rae kaout ur sklav.\nKemeret e oa bet e voc'h gwellañ gant ar wazed a rae al lez da Benelope, ma ne chome gantañ nemet perc'hell bihan da zebriñ. War-lerc'h, p'en doa anavezet e vestr a wechall, e sikouras anezhañ da lazhañ an danvez-priedoù.\nN'eus nemet Eumaios a vez meneg anezhañ gant an dezreveller en eil gour : δι Ευμαιη, "te, Eumaios." Graet e vez "moc'her nobl" ha "priñs ar voc'herion" anezhañ ; hervez lod lenneion ec'h eo abalamour ma'z eo tomm kalon Homeros ouzh an den.\nEn Ivanhoe, romant Walter Scott e 1820, ez eo meneget ar moc'her Gurth evel « an eil Eumaios » p'emañ o tivizout gant ar furlukin diwar-benn skraperezh kig ar chatal gant ar varoned norman.\nAdtapet diwar « https://br.wikipedia.org/w/index.php?title=Eumaios&oldid=1764803 »\nKemmoù diwezhañ degaset d'ar bajenn-mañ d'an 23 Eos 2017, da 08:35.


Poc'hêr Kumuniezh - Keleier - Karaez ha Poc'hêr Kumuniezh e penn a-raok ar .bzh\nKaraez ha Poc'hêr Kumuniezh e penn a-raok ar .bzh\nEmañ Kêr Garaez ha Poc'hêr kumuniezh o paouez degemer an astenn anv domani « .bzh » evit o lec'hiennoù Kenrouedad hag evit chomlec'hioù postel ar servijoù. Ur wech ouzhpenn emañ ar strollegezhioù-se er penn a-raok evit brudañ Breizh er bed a-bezh.\nAn DPKE* kentañ oc'h ober an dra-se\nKêr Garaez ha Poc'hêr kumuniezh, c'hoant ganto talvoudekaat Breizh ha digor war ar bed dre an teknologiezhioù nevez war un dro, a zo e-touez ar strollegezhioù kentañ eus Breizh a zo en em lakaet da vat d'ober gant astenn Internet eus Breizh e «.bzh ».\n« Poc'hêr kumuniezh eo an tolpad-kêrioù kentañ eus Breizh a ra penn-da-benn gant ar .bzh », eme zDavid Lesnevan, prezidant ar gevredigezh www.bzh «Tolpadoù-kêrioù all a ra gant lec'hiennoù e .bzh met eiladet o deus an danvez anezho evit c'hoazh hag ober a reont gant lec'hiennoù e .fr / .com hag e .bzh. war un dro ».\n*DPKE = diazezadur publik a genlabour etrekumunel\n«Un heuliad poellek eo hon intrudu d'an tomm ma'z omp ouzh Breizh hag hor c'hoant d'he c'has war-raok. Evel-se, en ur implijout ar .bzh, e roomp an tu da Vreizh da vont tre en unaniezh bedel an teknologiezhioù nevez ha da vezañ anavezet evel-se, evel Katalonia gant he .cat, da skouer », en deus lavaret Kristian Troadeg, maer Karaez ha Prezidant Poc'hêr kumuniezh.\nAn div strollegezh a laka e pleustr, abaoe 2001, ar garta « Ya d'ar brezhoneg » kinniget gant Ofis publik ar brezhoneg evit kas ar brezhoneg war-raok er vuhez foran, sokial hag ekonomikel. Gallout a reer gwelet an engouestl-se dija e lec'hiennoù Kenrouedad boutinaet Karaez ha Poc'hêr kumuniezh hag a oa bet roet lañs dezho e miz Mae 2013 gant un doare gallek... hag un doare brezhonek.\n« Tomm-kenañ eo an dud ouzh ar brezhoneg er c'hornad, peogwir ez eus tost da 30% eus an dud zo brezhonegerien e-touez an dud dindan 20 vloaz e Karaez, a gendalc'h ar maer, oc'h en em harpañ war un enklask war implij ar brezhoneg e Karaez hag a oa bet kaset da benn da-geñver niveridigezh diwezhañ 2012. Gant un enklask a intrudu lec'hel hon eus gallet en em rentañ kont ez eus « 63 % eus an dud sontet hag a lavar int tomm ouzh ar brezhoneg. »\nIstor ar « .bzh »\nPal an astenn Internet « .bzh », kaset gantañ skeudenn ur Vreizh virvidik ha digor war ar bed, eo talvoudekaat ha lakaat war wel an obererezhioù ekonomikel, sokial, sevenadurel liammet ouzh Breizh. An astenn rannvroel kentañ eus Frañs o tiflukañ eo ar « .bzh », a-raok ar « .alsace », « .aquitaine » ha « .corsica ».\nGant sinadegoù enlinenn hag engouestl kuzulioù-departamant an Il-ha-Gwilen ha Penn-ar-Bed, ha hini ar C'huzul-rannvro ivez, omp deuet a-benn e 2008 da grouiñ ar gevredigezh www.bzh. Homañ zo karget da sevel an teuliad emstrivañ evit an ICANN (aotrouniezh etrebroadel reoliñ an Internet a ver astennoù an anvioù domani, e-touez traoù all).\nD'an 28 a viz C'hwevrer 2014 hepken e oa bet sinet ar gevrat, kadarnaet ganti krouidigezh an astenn nevez .BZH, etre an ICANN hag ar gevredigezh www.bzh.\nKaraez ha Poc'hêr kumuniezh a oa bet ar re gentañ o kinnig ober gantañ adal an 3 a viz Du tremenet, pa oa bet digoret ar .bzh d'ar strollegezhioù e Breizh. Bremañ ez eus bet enrollet 4000 anv domani gant astenn Internet Breizh .bzh. 70 % anezho zo bet goulennet gant embregerezhioù pe kevredigezhioù, 10 % gant strollegezhioù. An hiniennoù, a zeu da vezañ niverusoc'h-niverusañ, a ya d'ober 20 % eus ar re o deus anvioù domani e .BZH evit c'hoazh. Met an holl n'o deus ket divizet c'hoazh lakaat tremen o lec'hienn Genrouedad e « .bzh ».\nAr « .bzh » zo ur merker stroll dedennus evit ur rannvro a fell dezhi kreñvaat he flas a « zouar an teknologiezhioù ar c'helaouiñ hag ar c'hehentiñ (TKK) ». Rannvro Breizh zo deuet da vezañ ur marc'h-blein eus ar rouedadoù kas uhel-kenañ hag enni ez eus ouzhpenn 42 000 implij er gennad-se. Karaez hag ar Vouster a vo kevreet penn-da-benn ouzh ar rouedad gwienn optikel adalek eil c'hwec'hmiziad 2016. Ar « .bzh » a ro an tu da Vreizh da vezañ war wel e-touez an tiriadoù o deus gouezet en em ziskouez er bed niverel evel strollegezhioù all e Frañs hag er bed (« .paris », « .berlin », « .tokyo », « .quebec »,...).\nKêr Garaez ha Poc'hêr kumuniezh o deus rakwelet ober ur c'houlzad kehentiñ evit lakaat anavezout an intrudu-se dre lakaat skritelloù war wel er c'hornad, pennadoù er c'hazetennoù... hag ivez dre zasparzhañ 8 000 pegsun moullet a-ratozh evit ar c'hirri, evit darn, gant kazetenn ar gumun, hag ar peurrest a vo kinniget el lec'hioù publik eus ar c'hornad. « Emichañs e talvezo da skouer da strollegezhioù all hag a raio kemend-all evit kas skeudenn ur Vreizh vodern troet war-zu an amzer-da-zont. » Al Leurenn Glenmor, ur greizenn ar c'hendalc'hioù hag ur greizenn sevenadurel anezhi, zo aet da-heul. Da biv an dro ?


Kemeridigezh ar Bastille - Wikipedia\nKemeridigezh ar Bastille\nKemeridigezh ar Bastille (galleg: prise de la Bastille), hag a oa bet d'ar 14 a viz Gouhere 1789 e Pariz, a oa bet unan eus darvoudoù pennañ an Dispac'h gall.\nLa Prise de la Bastille, gant Jean-Pierre Houël (1789). Er c'hreiz, harzadenn ar gouarnour Bernard-René Jourdan de Launay\nEngravadur : toullbac'h ar Bastille\nEngravadur, e-tro 1789 : reveulzierien gant pennoù Flesselles hag ar markiz de Launay war pikoù ; ar frazenn a embann "Setu penaos en em digollomp eus an dreitourien"\nE-pad an devezh-se e voe taget toull-bac'h ar Bastille gant emsaverien, evit an hengoun istorel e voe ar c'hentañ wech ma oa bet pobl Pariz o kemer perzh da vat er reveulzi ha neuze er vuhez politikel gall.\nAr sez hag ar godianidigezh eus al lec'h-kreñv roueel a oa bet e-kerzh ur mare amsklaer e-keñver ar galloud gouarnamantel, gant ur grizenn ekonomikel drastus ha dre an dipit a oa bet gant Emvod ar Stadoù meur. Kannaded an Trede-Urzh a oa bet talet outo hag o c'houlennoù kemmadurioù hag a oa en em vodet evel Bodadeg Bonreizhañ. Ar bobl e Pariz a zo kounaret dre dilez Necker (embannet d'an 12 a viz Gouhere gant ar c'hazetenner Camille Desmoulins) ha dre ma oa bet bodet bagadoù goprsoudarded a orin estren e-kichen kêr Pariz.\nAr c'hreñvlec'h na oa difennet gant ur c'hant soudard nemetken (a orin eus Suis hag alaman) ar re-se o devoa lazhet ur c'hant bennak a argadourien. Evit an difennerien ne voe c'hwec'h marvet nemetken, an hini brudetañ ar Gouarnour Bernard-René Jourdan de Launay. Brud politikel an darvoud a voe kalz ledanoc'h evit na oa voe pouezh an darvoud ennañ e-unan dreist-holl war an dachenn milourel. Ar brud a voe graet dre ma oa an toull-bac'h hini ar roue Loeiz XVI, eno e c'helle bezañ kaset tud dre c'hoant ar roue nemetken. Ur simbol e oa da galloud hollveliek ar ren. Kodianidigezh ar Bastille a saozanas pe a entanas e Bro-C'hall, en Europa ha betek Impalaeriezh Rusia.\nAr prizonidi dieubetAozañ\nSeizh prizoniad a oa en toull-bac'h :\nAuguste-Claude Tavernier en doa klasket lazhañ ar roue Loeiz XV e-pad ur chase e koad Sénart rizoniet e oa bet abaoe ar 4 a viz Eost 1759, 30 vloaz kentoc'h ;\nar c'hont Jacques-François Xavier de Whyte de Malleville, troet da sot ha prizoniet dre c'houlenn ar familh ;\nar c'hont de Solages, prizoniet abaoe 1784 dre goulenn an tad evit an abeg a "obererezhioù fallakr" (gwadorged) ;\npevar saver arc'hant diaotre : Jean Lacorrège, Jean Béchade, Jean-Antoine Pujade, Bernard Larroche.\nAr pevar saver arc'hant a zo skampet kuit buan ur wech aloubet an toull-bac'h. An tri all a oa bet douget gant an emsavidi dre ar straedoù evel harozed. An daou prizoniad kentañ a voe adprizoniet an deiz-war-lerc'h en Herbercʼhti Charenton. Ar c'hont de Solages a tistroas da Albi lec'h ma varvas e 1825.\nC'était, dit un observateur, c'était un temps orageux, lourd, sombre, comme un songe agité et pénible, plein d'illusions, de trouble. Fausses alarmes, fausses nouvelles ; fables, inventions de toutes sortes.\n– Jules Michelet, Istorour an Dispac'h gall\nLies e voe ar mammennoù a zegasas kemeridigezh ar Bastille.\nAdtapet diwar « https://br.wikipedia.org/w/index.php?title=Kemeridigezh_ar_Bastille&oldid=1935592 »\nKemm diwezhañ d'an 6 Gen 2022 da 20:31\nKemmoù diwezhañ degaset d'ar bajenn-mañ d'an 6 Gen 2022, da 20:31.


Pajenn:Catechis, 1817.djvu/171 - Wikimammenn\npabl a c’haou : or ar c’haouyadet a so bugale satan, ar re a gar ar virionez, bugale Jesus -Christ, peini eo an hent, ar virionez hac ar vuez. Leveromp eta alies gant ar Roue prophet : Sourci on bezo dreist pep tra evit non pas pec’hi dre on zeod.\nAlio an Aviel.\nAr Chonsaillo pe an alio eus an Aviel eo ar voyen da barveni d’ar berfection gristen. Impossubl eo bezàn salvet ep observi ar gourc’hemeno, en em sauvetaat a eller ep accomplissàn an alio, eus a bere ar principalàn eo,\n1°. Renonç d’ar bed evit heuil J. C, peini so en cals a occasiono ur gourc’hemen.\n2. An eil ali eus an Aviel eo ar baourantez volontær, da laret eo ar renonçamant da vado ar bed-man evit imitàn paourantez J. C.\n3. Ar chastete perpetuel pe ar renonçamant d’ar briedeles evit beva er chastete epad ar vuez.\n4°. An obeissanç pe ar renonçamant d’on bolonte evit heuil hini ur Superieur da beini en em soumetomp.\nAr pratiq eus an alio-se eus an Aviel a ra ar stad religius ; mæs pep hini er bed a ell hac a dle o fraticàn, da viana ul lod aneze, hervez e stad, e ners ha graç Doue.\nJugi drouc eus on nessàn eo assuri en on speret e ra fall. Soupçoni eo doueti ep assuri. Ar jugeamant temerer eo an hini n’en deus quet a fondamant legitim. Ne varnet den, eme on Salver, evit na vezet quet barner oc’h-unan. Ar jugeamant temerer a so ur pec’het grevus hac infam, rac douguen a ra cassoni ha disprisanç d’an nеssàn. Opposet eo d’ar justiç, ha d’ar c’ha-\nAdtapet diwar « https://br.wikisource.org/w/index.php?title=Pajenn:Catechis,_1817.djvu/171&oldid=118076 »\nKemmoù diwezhañ degaset d'ar bajenn-mañ d'an 6 Eos 2018, da 13:43.


Breizh Adunvanet Archives - BREIZH-INFO\nÉtiquette : Breizh Adunvanet\n07/04/2022 04:49\tAucun commentaire\nE Speiet e oa ar prezidant war ar renk Emmanuel Macron dimeurzh dremenet. Tud ar vro a oa o c’hortoz anezhañ evit selaou an sarmon met estregeto a oa er pardon. E harz panell ar bourk ha dindan ar panell « Breizh 5/5 » e oa bet lakaet 105 000 paper votiñ evit Breizh adunvanet, mui ur gwenn-ha-du. Evel just, an niver\n200 dilenniad ha muioc’h evit mil kevredigezh evit Breizh adunvanet\n21/02/2022 04:12\tAucun commentaire\nSetu un taol brav evit ar gevredigezh naonedad « A La Bretonne » : 200 dilenniad ha muioc’h evit mil kevredigezh breizhad o deus sinet ur lizher evit goulenn e vefe aozet ur referendom war Breizh adunvanet. Tud a bep seurt hag a bep liv politikel a zo war rol ar sinerien : ar c’hannad UMP Marc Le Fur, maerez PS Pempoul\n15/10/2021 05:11\tAucun commentaire\nSetu unan all ! D’ar 15 a viz here ez eus bet votet ur gouestl ouzhpenn evit Breizh adunvanet gant kuzul rannvro Breizh. A-unvouezh eo bet votet, ar pezh a dalv eo bet votet ivez gant ar guzulierien RN. N’eo ket fall dija ! Votet ez eus bet ivez krouidigezh ur seurt « komite Theodule » hag a vo fiziet ennañ da\n11/10/2021 03:57\tAucun commentaire\nSetu ar pezh a zo bet embannet d’an 08 a viz here war pajenn Facebook ar gevredigezh Bretagne Réunie (troet e brezhoneg ganeomp) : Hag enebourien o deus ar vretoned ha Breizh adunvanet e Bro-Retz ? Ur Gwenn-ha-Du a oa bet profet gant Breizh Adunvanet d’un anneziad eus Kerverner-Raez, harper Breizh he femp departamant. Isaet e oa bet dirak e


Favila Asturiez - Wikipedia\nFafila, roue Asturiez.\nFavila (e spagnoleg), pe Fafila, a oa eil roue Asturiez adal 737, goude marv e dad Pelayo, betek e varv dezhañ e 739.\nEn 711, pa voe aloubet ledenez Iberia gant ar vuzulmaned e repuas gant e dad er Menezioù Kantabrek. Gant Pelayo edo pa savas rouantelezh Asturiez hag e-pad an emgannoù kentañ ouzh an alouberien, a-raok kemer e lec'h en 737.\nBihanik e oa e rouantelezh er menezioù, etre ar stêrioù Eo hag Ansón. Favila, kontrol d'e dad, ne oa ket brezelour ampart, ha setu perak moarvat n'ouzer ket kalz a dra diwar e benn nag a-zivout e ren gwall verr.\nMervel a reas e 739, lazhet gant un arzh p'edo o chaseal. Krediñ a reer e c'halfe bezañ bet muntret\nFavila hag an arzh\nBeziet e voe e Cangas de Onís, e chapel ar Groaz Santel, a oa bet savet gantañ, e-kichen e bried Froiluba.\nUr verc'h o doa an daou bried, Favinia hec'h anv, a zimezas d'an dug Liutfred III Souab. E vreur-kaer Alfonso, pried Ermesinda, a renas war e lerc'h, evel Alfonso Iañ Asturiez.\nAdtapet diwar « https://br.wikipedia.org/w/index.php?title=Favila_Asturiez&oldid=1935011 »\nKemmoù diwezhañ degaset d'ar bajenn-mañ d'an 3 Gen 2022, da 08:29.


Tangi (sant) - Wikipedia\nMarteze emaoc'h o klask ar pennad Tangi, diwar-benn an anv-badez?\nTangi a oa ur manac'h a veve e Bro-Leon er VIvet kantved. Savet en dije abati Lokmazhe e-kichen Konk-Leon. Lidet e vez e ouel d’ar 27 a viz Du (pe d’an 18 a viz Du).\nAr vojenn[kemmañ | kemmañ ar vammenn]\nKontet eo bet buhez Tangi gant Albert Le Grand.\nUr wech e oa un aotrou o chom e kastell Tremazan, e-kichen Porsal, e Goueled Leon. Marvet e oa e wreg digantañ, o lezel daou vugel, ur mab anvet Gurgi pe Gourgi, hag ur verc’h anvet Eodez. Addimeziñ a reas an tad met kas he doa al lezvamm ouzh bugale he gwaz. Pa oa krennard e oa bet kaset Gurgi da lez roue ar Franked da vezañ savet eno. Pa zistroas da di e dad hag e lezvamm e klevas gant hounnezh e veze renet ur vuhez diroll gant e c'hoar. Gant ar gounnar e redas Gurgi war-lerc’h Eodez hag e troc’has he fenn outi. Pa gomprenas ar pezh en doa graet ha pa welas e c'hoar o tont en-dro d’ar gêr gant he fenn dindan he c’hazel, e c’houlennas pardon digant e dad. Eodez a bardonas dezhañ ha mervel a reas-hi e miz Du 545.\nGurgi a fellas dezhañ ober pinijenn. Mont a reas da gavout Paol Aorelian, a oa eskob Bro-Leon, da gofesaat ha goulenn ober pinijenn. Kaset e voe da yuniñ e-pad 40 devezh en ur c’hoad e-kichen Landerne. Distreiñ a reas da gavout an eskob Paol ha neuze e voe anvet Tangi gant hemañ, da lavaret eo ki tan. En em dennañ a reas Tangi en ur manati war Enez Vaz. Un nebeud bloavezhioù goude e voe savet gantañ, ha gant daouzek manac’h all, ur manati er Releg, er menezioù.\nPa glevas e oa e dad war e dalaroù ez eas Tangi da gastell Tremazan. Eno e voe roet douaroù dezhañ gant e dad e-kichen Beg Penn ar Bed, dezhañ da sevel ur manati. Gant asant Paol e voe savet eno neuze ur manati, a voe anvet diwezhatoc’h Abati Lokmazhe Penn ar Bed.\nEmgav diwezhañ Paol ha Tangi a c’hoarvezas en ur c’hoad e-kichen an Dreneg ha kemennet e voe dezho e oant o vont da vervel. Pa varvas Paol en e vanati en Enez Vaz e tremenas Tangi e manati ar Releg, e miz Meurzh 594. Kaset e voe e gorf da Lokmazhe hag eno e voe beziet.\nLec’hienn kastell Tremazan\nMojenn sant Tangi\nBuhez sant Tangi, hervez Albert Le Grand\nAdtapet diwar « https://br.wikipedia.org/w/index.php?title=Tangi_(sant)&oldid=1475716 »\nKemmoù diwezhañ degaset d'ar bajenn-mañ d'an 4 Ebr 2013, da 20:26.


Leïla Simon | YA! Keleier e brezhoneg - kazetenn sizhuniek enlinenn\nKeleier » Atersadennoù » Leïla Simon\n20 / 04 / 2018 | Atersadennoù | Commentaires fermés sur Leïla Simon\nUr wech echu lenn ar pennad komprener gwelloc’h perak eo bet anvet da genbrezidantez Ar Redadeg : brezhoneg, plijadur, ha fent, a blij dezhi !\nLeïla, penaos oc’h en em gavet da genbrezidantez ar Redadeg\nEn em gavet on da genbrezidantez, un tammig dre zegouezh. Ne oa ket un dra ‘m oa soñjet en a-raok. Dic’hortoz oa.\nC’hoant ‘m boa bezañ muioc’h er jeu, da lavaret eo, ur sizhun bep daou vloaz ne oa ket a-walc’h. Kroget oan da vont d’an emvodoù kreiz, ha kinniget ez eus bet din kemer ar post-se.\nE-karg oc’h eus ul lodenn ispisial ?\nLabourat a reomp dre bodadoù (da skouer, bodadoù surentez, hentad, buheziñ,…) Da bep hini eo da zibab ar pezh “a blij” ar muiañ dezhañ pe dezhi, gant ma vo graet ar pezh a zo d’ober. N’on ket e karg eus lodenn ispisial ebet, estreget ar garg a genbrezidantez, ar pezh a zo kalzig dija.\nKalz a dud yaouank eveldoc’h a gemer perzh er mont-en-dro ?\nSe zo hervez betek pe oad en em gaver yaouank. Neuze, ya, tud yaouank a zo. An hini yaouankañ a deu ingal d’an emvodoù kreiz a zo tro 20 vloaz, hag an hini koshañ… ne lavarin ket.\nMat eo kaout tud a bep seurt oad, evit kaout selloù disheñvel war an traoù, implij an teknikoù nevez a vez gant ar re yaouank, da skouer, ha kaout furnez ha skiant-prenet ar re “gozh”.\nKaout un darvoud bep eil bloaz, evel-se, n’eo ket re ziaes da verañ ?\nN’eo ket, o vezañ ma teu bep eil bloaz, just a-walc’h. Ur bloavezh a dremen kalz re vuan.\nAl lodenn vrasañ eus an dud a zo a youl vat, div blac’h hepken a labour evit Ar Redadeg, Katelin Al Lann ha Tifenn Siret.\nMat eo kaout ur bloavezh siouloc’h, amzer d’ober bilañs ar bloaz tremenet, distokañ un tammig bihan, evit prederiañ, soñjal war ar mont-en-dro, gwellaat an traoù evit kendec’hel da vont war-raok, kemend-all a draoù ‘zo d’ober bloavezh Ar Redadeg ha ken stank an implij-amzer.\nMat eo evel-se hag ezhomm ‘zo da gaout ur bloavezh trankiloc’h. Bec’h war an dud hep ehan a c’helll lakaat anezho da skuizhañ re ha da vezañ heuget.\nAbaoe un tamm zo emaoc’h e-barzh ar jeu. Ha gwelet ‘peus traoù o cheñch ?\nKroget oan da reiñ sikour e 2012, e-pad sizhunvezh Ar Redadeg hepken. Ar wech kentañ oa din heuliañ aozadur Ar Redadeg betek penn.\nYa, mont a ra war-raok, ha gwell a se. Dipitus ‘vefe, e mod all. Ne lavaran ket eo aesoc’h aozañ an darvoud, kudennoù e-leizh a zo, traoù dic’hortoz, ha bremañ reolennoù strishoc’h a-berzh ar prefetioù da skouer.\nKlask a reomp gwellaat an traoù bewech, kement ha ma c’hellomp, evit ma vefe Ar Redadeg un darvoud brav. N’hon eus ket droed da c’hwitañ.\nHa disheñvel eo ar Redadeg hervez al lec’h e Breizh, maezioù/kêr, Breizh Uhel/Breizh Izel, redek diouzh noz/war an deiz ?\nDiaes eo respont d’ar goulenn-se. Anat eo, n’eo ket ar memes aergelc’h pe vefe diouzh noz pe war an deiz.\nUr bern traoù zo da gemer e kont, an niver a dud o redek, hervez an devezh, ne vo ket ar memes tra d’ar Sadorn ha d’al Lun. Depant a ra, da skouer, eus al lusker a zo er c’hamion, eus an amzer, ma ‘z zo ur strollad tud pe un den en e-unan o redek.\nA-wechoù e c’heller bezañ souezhet gant an niver bras a dud o redek, e Breizh-Uhel ivez.\nHa disheñvel eo ar Redadeg eus ar redadegoù all a seurt-se ?\nWar ar memes patrom eo bet krouet ar redadegoù e Europa, da lavaret eo war skouer ar C’horrika e Bro-Euskadi. Krouiñ un darvoud evit o yezh eo pal an holl, met mat eo da bep Redadeg kaout he fersonelezh.\nOuzh petra e ranker bezañ aketus evit ma kendalc’hfe ?\nKaout ar memes spered, bezañ laouen hag kaout plijadur oc’h aozañ Ar Redadeg.\nKenderc’hel da gemer riskloù ha mont war-raok atav. Lakaat da wir lugan Ar Redadeg : Brezhoneg ha Plijadur.\nN’eus nemet ur redadeg, un hent… N’eo ket re ziaes klask ober plijadur d’an holl ?\nGwir, n’eo ket aes. Diaes eo zoken. C’hoant hon eus ober plijadur d’an holl, tremen e pep lec’h.\nMet ul lec’h-loc’hañ hag ul lec’h-degouezh a zo, pemp departamant, un niver resis a gilometroù hag un niver resis a zevezhioù. Ne c’hellomp ket ober burzhudoù, evit ar poent.\nAr bloaz-mañ da skouer hon eus divizet tremen er C’hreiz Breizh, evit ar wech kentañ, met neuze ne oa ket tu deomp tremen dre norzh Breizh Uhel.\nSpi ‘m eus e vo tu, a-benn un nebeud bloavezhioù, da dremen e pep lec’h.\nPenaos displegañ e vefe ken brudet an darvoud, e vefe ken unvan an dud a-dreñv d’ar mennozh ?\nDa va soñj, peogwir eo bev ha yac’h Ar Redadeg.\nUn emgav bras tro dro d’ar yezh, d’ar brezhoneg eo. Un darvoud evit kaout plijadur asambles, en ur redek, kanañ, huchal, c’hoarzhin, pakañ banneoù,…\nHa gant ur pal reiñ lañs d’ar yezh.\nDegouezh ar C’horrika e Iruña e Nafarroa e Bro Euskadi e 2017, ar wech kentañ oa din gwelet ar C’horrika, pebezh souezhadenn, nag a dud ha nag a nerzh !\nAl liv a blij din ar muiañ, a vefe sur a-walc’h al liv glas, ar memes liv ha va daoulagad\nPeseurt lec’h ho pije c’hoant reiñ da anavezout d’ar re all ?\nKastell Paol, evel-just, ha Bro Leon dre vras.\nMael Gueguo, gwellañ gitarour jazz a zo er vro.\nSonerezh ar strollad The Do.\nAljeria, dre ma ‘z eo va mamm a-orin eus Bro-Aljeria\nAr fent, evel-just.\n“Penaos kuitaat un enezenn didud, evit ar Re Null”\nGant Leo Guillerm peogwir gantañ, ne welin ket an amzer o tremen, ken farsus eo.\nPlijout a ra din kalz keginañ, met un dra simpl tre a blij din debriñ kentoc’h, dres ma n’eo ket diaes da geginañ, toazennoù gant pesto rosso.\nPa oan bihan e soñjen labourat war-dro al loened. Labourat a ran bremañ gant krennarded, setu graet an taol.\nO farsal emaon, evel-just.\nEvit gounit el Loto e rankfen c’hoari da gentañ, ar pezh ne ran ket. Dre vurzhud memestra, ma c’hounezfen leun a arc’hant en un taol, e rofen ul lodenn d’Ar Redadeg, d’ar familh evel-just. Prenañ a rafen un ti brav ha mont a rafen da veajiñ, e-pad bloaz d’an nebeutañ.\nGounid ar maout el Loto.\nArabat soñjal e oa aesoc’h ar vuhez gwechall-gozh evit an dud, hag evit ar merc’hed dreist holl, ha n’eo ket posupl cheñch an amzer dremenet, forzh penaos. ‘Benn ar fin e kavan kenkoulz bevañ er bed-mañ, daoust d’an diaesterioù a vez gant ar bras eus an dud. D’an nebeutañ ez eus tu klask cheñch penn d’ar vazh, pe da vihanañ klask lakaat an traoù da vont war-raok. Met marteze emaon o huñvreal.\nDa biv e kasfec’h ul lizher gourc’hemennoù ?\nKas a rafen ul lizher da gement hini a sikour Ar Redadeg, evit o zrugarekaat ha reiñ kalon dezho.\nPetra eo ho “plijadur” pemdeziek ?\nUr blijadur eo din sellout ouzh an heuliad “C’hwi a gano”, sevenet e 2017 gant Perynn Bleunven ha Justine Morvan. Ar raktres-se a vo sikouret gant ar Redadeg. Mall zo warnon sellet ouzh an eil koulzad.\nPlijout a rafe din eskemm va c’horf gant hini ur paotr, unan koant kentoc’h, ma ‘z eo posupl, Ryan Gosling da skouer.\nBamet e vezan dirak an erc’h o kouezhañ, gwir eo ne c’hoarvez ket alies e Brest, lec’h m’emaon o chom. Kavout a ran ez eus un dra burzhudus pa ra erc’h, anzav a ran, hanter sot c’hellan bezañ pa ra erc’h. Ha cheñch a ra ivez deus ar glav a c’heller kaout un tammig aliesoc’h, e Brest hag e Breizh dre vras.\nN’eo ket tre ur c’hrennlavar met soñjal a ran diouzhtu e ger-stur Ar Redadeg, “Brezhoneg ha Plijadur.” Taolenniñ a ra mat tre spered Ar Redadeg. Evidon-me n’eo ket ur ger-stur a vez kavet ouzh t-shirtoù pe skritelloù hepken. Un dro spered eo, ha pouezus eo, a gav din, liammañ an daou c’her : “brezhoneg ha plijadur”.\nKavout a ran pouezus kaout plijadur asambles e brezhoneg e-pad ur sizhun, evit diskouez d’ar skolidi, d’ar skolajidi, d’al liseidi a zo o teskiñ brezhoneg, n’eo ket yezh ar c’hentelioù hag ar skol hepken, met ur yezh vev gant tud o stourm eviti.\nHa dont a reoc’h niverus evit degouezh Ar Redadeg e Plougerne d’an 12 a viz Mae ? Ya ! Kozh ha yaouank, brezhonegerien pe nann-brezhonegerien, plijadur ‘vo, deuit da lidañ ganeomp 10 vloaz Ar Redadeg. Arabat kaout aon kemer perzh e-pad ar sizhun, kit da redek, zoken ma n’eo ket ho kilometr.\n#brezhoneg ha plijadur


Le Télégramme - Spered ar vro - 70 vloaz KEAV. « Komz brezhoneg noz ha deiz »\n70 vloaz KEAV. « Komz brezhoneg noz ha deiz »\nSophie Pochet ha Florence Viol a ra war-dro « Brezhoneg er familhoù » da-geñver staj KEAV.\nBep hañv, da geñver staj KEAV, e vez karget Sophie Pochet ha Florence Viol da vuheziñ ur strolladig dudi e brezhoneg, evit ar re vihan-tout hag o zud.\nBep bloaz abaoe 1948 e vez aozet Kamp Etrekeltiek Ar Vrezhonegerien. E-pad pemzektez e vez bodet asambles muioc’h evit kant stajiad, un ugent bennak a gelennerien, tregont bugel ha seizh buhezour, da eskemm e brezhoneg noz ha deiz. Gant tri emsaver, Vefa de Bellaing, Zavier Langleiz ha Ronan Huon, e oa bet savet KEAV, ar skol-hañv kentañ e brezhoneg penn-da-benn, goude an eil brezel.\nAbaoe 1948 eo bet cheñchet an dud a vez o kemer perzh er skol-hañv, met ar youl a chom atav. Ha raktresoù nevez zo : abaoe pemp bloaz e vez kinniget d’ar gerent un digemer ispisial evit o bugale vihan anvet ‘’brezhoneg er familhoù’’. E-penn ar strollad-man : Sophie Pochet ha Florence Viol, div vignonez mousc’hoarzhus ha kalonek, o chom e Pluguen, e-kichen Kemper. « Krog e oan ma-un’ da gentañ a zispleg Sophie, kelennerez war ar saozneg ha mamm da zaou vugel. War-lerc’h em eus goulennet digant Florence dont asambles ganin : barrek eo war al labour-dorn ha me zo troet kentoc’h war ar c’hoarioù en diavaez, ar c’hanaouennoù, hag all.» Florence zo laouen o kemer perzh bep bloaz : « ul lec’h sioul evit ar re dindan c’hwec’h vloaz eo. Alies e vez un ugent bennak a vugale. Chom a ra an tadoù hag ar mammoù ganeomp. » Daoust dezho bezañ kozhoc’h e chom bugale Florence ha Sophie da reiñ un taol sikour : « kinniget hon eus dezho mont d’ar greizenn dudi met n’int ket a-du : dav dezho dont gant mammig ! », a gont Florence. Pal ar strolladig-se : kreñvaat an darempredoù e brezhoneg etre izili ar familh. « Lod eus ar gerent ne gredont ket komz brezhoneg gant o bugale, eme Sophie. Goude ar staj e vez aesoc’h adplantañ ar brezhoneg er gêr. Ret eo krouiñ darvoudoù sokial evel-se. An endro e brezhoneg zo pouezus-tre. »\nUr staj en nevez-amzer\nA-raok dont da dremen ur sizhun pe ziv e-pad an hañv e kav gwelloc’h familhoù zo ober un taol-esae, da geñver ur staj berroc’h. Unan zo bet aozet gant KEAV e fin miz Ebrel war Enez Vaz. Berzh en deus graet : war-dro 100 den a oa en holl, gant 45 bugel. « Dreist eo bet an dibenn sizhun : kresket kalz eo niver an dud ! » a gont Florence, laouen. Evit ar bloaz-mañ eo prest pep tra pe dost. « Diouzh ar mintin e vez dañset ha kanet asambles ha graet labour-dorn. Goude lein hag an ehan ez eomp da c’hoari er-maez, da bourmen war an aod pe da geginañ », a zispleg Sophie. Ur bedig bed a vefe KEAV ? « Raksoñjou a zo a-wechoù diwar-benn KEAV, eme Sophie. Evit lod eo ur c’hamp troc’het diouzh ar bed. Met ezhomm zo en ur mod : komz brezhoneg e-pad pemzektez zo plijus-tre ha dreist, evit ar vugale dreist-holl. Hag ouzhpenn-se, gwelet familhoù laouen da gomz hor yezh a ro ur skeudenn vat deus ar brezhoneg ! »\nBuheziñ : animer\nEmsaver : militant\nLabour-dorn : travaux manuels\nKerent : parents\nRak-soñjoù : préjugés.\nCes filles-là ont la pêche et la langue bretonne chevillée au corps : Sophie Pochet et Florence Viol animent chaque été un accueil des tout-petits en breton durant le stage KEAV. Créé en 1948, ce séjour d’immersion en breton fête cette année ses 70 ans ! Cet été, le programme pour les petits bretonnants en herbe est déjà prêt : chant, balades et travaux manuels sont au menu. « Une manière pour les membres de la famille de resserrer les liens en breton, à travers des activités ludiques, en toute décontraction », explique Sophie Pochet.


Yan an Inkin hag an aotrou Furzod - Wikimammenn\nTi-moulerez Sant Gwilherm, 1910 (p. 87-100)\n◄ Blaz ar jistr Yan an Inkin hag an aotrou Furzod Eus an izel d’an uhel ►\nTostik da Gastell-C’hwistel e oa o chomm Yan an Inkin. Yan ne oa anezan nemet eur c’hreiz-denig, na bras, na teo, na ledan ouz an a-drenv ; na bihan, na moan kennebeut. Mes Yan n’oa ket hirr e ziouskouarn ; finoc’h e oa eget Alanig al Louarn, hag e zac’h a veze dalc’hmad leun-tenn. Kent-se, n’eo ket eur souez, tamm ebet, ma lavare ar C’haperien eus Yan : « Heman a zo eun ebeul anezan ! »\nTi Yan a oa great e vogeriou gant koataj hag e doen gant plouz keit ; eul lochennig n’edo ken, mes frank aleiz evit e berc’hen hag e wreg. Da vihana ne oa ket eur gwennegad dle war e c’horre, ha gouzout a rit holl :\n« Gwelloc’h eo hep dle bara heiz\nEget e prest bara gwiniz. »\nYan ’ta ne oa ket pinvidig-mor ; koulskoude, goude diskonta e di ha Katellig Fri-Minaoued e vaouez, e chomme c’hoaz gantan e vioc’h Moumoutik. Mes war douar Yan ne oa ket kalz a bastur, treut e oa ar peuri gantan ; elec’h e park an aotrou Furzod, e amezeg, e oa melchon gwenn, tener, eur brao o gwelet. Pa veze o tiwall he bioc’h, Katellig a veze gwelloc’h ganti distaga eur pennadig kousket, hag, epad an amzer-ze, Moumoutik a zizonje a-wechou betek mont da ober eun droïg etouez melchon gwenn an aotrou Furzod. Heman, kerkent ma anavezas laeronsiou ar vioc’h, a redas prim da gaout he ferc’hen :\n« Te oar, Yan, diwall mad da vioc’h, emezan ; rak, mar pakan anezi c’hoaz war va zraou, ne vo ket kosoc’h, ha diwar an taol-ze, e c’helli kas anezi da farda sklipou ! » Hag hen kwit, ar Furzod, rok an tamm anezan, tudou !\nAntronoz, Katellig Fri-Minaoued ne gouskas ket en eur ziwall ar vioc’h, rak katekiz ha sarmon he doa bet piz digant Yan. Mes siouaz ! Petra ’ faot d’eoc’h ? Gouzout a rit, eur voazamant fall a vezo ato trec’h abred pe ziwezad. An daou pe dri devez goude-ze Katellig a zizonjas ket da vont buhan da danva melchon gwenn ar maner. Hag ar pez a oe gwasoc’h c’hoaz, an aotrou Furzod a zigouezas war an taol, e fuzul gantan, hag a gasas bioc’h Katellig d’ar bed all. Katellig, en eur lenva evel eur vadalen, a ziredas d’ar gear da gas ar c’helou glac’harus-ze da Yan.\n« Foei ! eme heman, ar pez zo c’hoarvezet a zo digouezet ha n’eman ket mui da zont. Elec’h chomm aman da ouela kaon d’am bioc’h, pe elec’h koll va amzer, Katellig, da uza ar gorden war da gein pe da dorri trojen ar valaen war da zargreiz, eo gwelloc’h ganin mont da gerc’hat Kontelvraz, kiger ar Pont, evit diskroc’henna Moumoutik. »\nAntronoz vintin, Kontelvraz a zigouezas, e gontel hag e stalikerez kiger gantan, ha Moumoutik ne oe ket seiz-daletoc’h evit beza diskroc’hennet. Pa oa echu ar stal, epad m’edo Katellig o ouela d’he loan paour :\n— « Breman, kiger, eme Yan, me n’am eus ket arc’hant peadra da baea ac’hanout. Kent-se ’ta rannomp ar vioc’h etrezomp hon daou : ar c’hig a vo d’it, rak me ne faot ket d’in dibri Moumoutik, va loanig paour ; ar c’hroc’hen a zalc’han ganin hepken. Kenavo, kiger. »\nAr c’higer, e c’hellit kredi, a zammas ar c’hig en e garr hag a lavaras « ya » etrezeg ar Pont, laouen an tamm anezan.\nDeomp breman da welet petra raio Yan an Inkin gant kroc’hen Moumoutik. — Kerkent ma oa troet e gein gant Kontelvraz, epad ma oa Katellig en dizesper o yudal a bouez penn : « Emaomp rinivet, rak maro eo Moumoutik ! » Yan a lakeas e voutou ler-goad en e dreid (pe e dreid en e voutou ler-goad,) a wiskas e dok zul, a ziskennas e benn-baz diwar e arbel, a zammas ar c’hroc’hen bioc’h war e ziouskoaz… E oa o vont er-meaz an ti pa c’houlennas e wreg outan, en eur zifronka :\nHogen ar wezen gleuz-ze a oa brudell fall dre ar vro, rag en he c’hleuzen, ma oa red kredi ar pez a lavared, e teu bemnoz laeron da farda o zouben ha da loja Yan en doa anaoudegez a gement-se, mes evel ne oa ket den da sponta rag e skeud, e reas e zonj da dremen an nozvez e kleuzen al laeron. Ha setu hen mont e kreiz ar wezen, renka kroc’hen e vioc’h en dro d’ezan gwella ma c’hellas, ha gourvez en eur c’hornig-tro, goude beza dibunet eun tammig pater. Yan, skuiz maro e zivesker outan, ne zaleas ket da gousket eberz kroc’hen Moumoutik. War-dro an hanter-noz, eun trouz iskis a gasas ar c’housket diwarnan, hag ar paour kez den, hep kredi flach an distera, a zavas en e goanze da zellet : e oa al laeron o tont d’ar gear. Da genta, oa eur pikol den, eur zac’had aour gantan ; hag en e c’houde, eur mell chalopen, eur zac’had arc’hant war e gein ; ha war o lerc’h, eun tanfoeltr hini tri laer-ze, e tigouezas eur pevare, ha gantan eun hanter ejen hag eur podhouarn henvel awalc’h ouz eur bailh-kouez.\nEpad ma oa al laer keginour oc’h aoza ar zouben, an tri all a ziskoulmas an amarou war o zier evit diskouez pe ar mouniz, pe an arc’hant, pe an aour o doa laeret en o nozvez. Ouz o gwelet, Yan an Inkin a c’haloupe meur a zonj en e spered :\n« Ché ! emezan, ma teufen abenn da veza mestr war an traou-ze !… »\nEur wech debret koan ganto hag evet meur a bicherad jistr, meur a flipaden gwin-arc’hant, (rak jistr ha gwin-ardant a oa kuzet er wezen gleuz), al laeron a yeas skanv o zeod en dro en o beg. Unan adreist ar re all, distagellet gwelloc’h emichans, a gonte penôz e oa deut a benn da laerez e zac’had mouniz : en eun iliz e oa bet o furcha kefiou ar zent, ha kef bras ar sakristiri en doa bruzunet. Tost oa bet d’ezan beza paket koulskoude, rag ar c’hloc’her a oa digouezet warnan p’edo o tigori kef sant Alar, mestr ar c’hezeg.\n« Ha n’ez peus ket bet aon ? a c’houlennas ar re all ; ni ne gredomp ket c'hoaz ober gaou ouz Doue hag e zent. »\n— « Aon ! eme egile ! Oh ! tamm ebet ! N’oun ket bet seizdaletoc’h evit liamma e zaouarn d’ar c’hloc’her adrenv e gein, hag evit e vouta en eur gador-govez elec’h em eus prennet an nor war e c’horre. Oh ! me n’eo ket aonik an tamm ac’hanoun ! Me ne spontfen nemet rag an diaoul, mes p’eo gwir n’eus diaoul ebet !… »\nMes n’edo ket peadra kaout arc’hant kemend all, red e oa c’hoaz muzula an tenzor. Setu ma tiwanas eur zonj e penn Yan : hag hen, antronoz vintin, lavaret d’e vaouez : « Breman, Katellig, kerz da vaner ar C’hastel C’hwistel da gaout an aotrou Furzod, ha goulen digantan eur gastel da vuzula an aour am eus bet evit kroc’hen Moumoutik. » Hag ar wreg en hent dioc’htu. Mes er maner an aotrou a respontas d’he goulenn penôz Yan n’edo ket fur awalc’h pa lavare traou er c’hiz-se.\n— « Eo avad, eme Gatellig, eman e benn gant va hini koz, ha bez’ ez eus duman, e toull ar geuneudeg, eur berniad mat a draou. A bep sort peziou a zo eno, lod brasoc’h, lod bihanoc’h ; unan a zo melen, brao, lugernus ; heman a zo gwenn, konchet e ganten ; egile a zo tenvaloc’h eun tammig, egiz pa vefe bet mogedet e groc’hen. Da genta, Yan oa e sonj konta anezo, mes kement a zo diouto, m’eo red o muzula gant ar gastel. »\nSetu ma roas an aotro da Gatellig eur gastel, toaz ouz he c’hantennou, rag o kas toaz d’an tiforn e oa-hi bet. Ya Yan a c’hellas muzula e gavaden. Tud paour, nao gastellad hanter a oa diouti ! Hag ar gastel a oe kaset en dro d’ar gear, peziou melen, peziou gwenn chommet stag ouz an toaz, er stad hag e kostez ; ne oa ket red sellet ken piz-ze hiziviken.\nKoulskoude an aotrou Furzod a oa souezet bras, ha setu hen da gaout Yan.\n— « Asa, Yan, emezan, penôz an diaoul ez peus bet kemend-all eus kroc’hen da vioc’h ? »\n— « Penôz ? eme Yan, ar re-all o deus bet ive hag o deus gwerzet keit ha me, rag eur souez e oa gwelet pegen ker ez ae ar c’hrec’hen e Pont ’n Abad. »\n— « Pegement ’ta ? »\n— « Kant skoed ar vleven, na muioc’h na nebeutoc’h. Kenavo, aotrou ! »\n— « Mad, a zonjas an aotrou Furzod en eur vont kuit, mad, Yan, te zo deut pinvidik gant kroc’hen da vioc’h ; mes pinvidikoc’h e vin-me c’hoaz. Me ’m eus eiz bioc’h ha daou-ugent, ha warc’hoaz genta e kasin kelou da holl gigerien ar c'hostezman da zont d’o laza ; ar c’hig a vo d’ezo, ar c’hrec’hen d’in me. »\nPa zigouezas er C’hastel-C’hwistel, an aotrou Furzod a lavaras d’e itron ; « Ché ! Plac’h paour, Yan en deus rivinet ac’hanomp. Ar c’hrec’hen a yee hepken daou skoed pe seiz lur an tamm anezo, ha n’eo ket kant skoed ar vleven an hini eo ! » An itron a yeas drouk enni. Koulskoude, n’ouzon ket penôz, n’eo ket war he aotrou, mes war Yan eo e tiskargas he c’horfad maliz. Ha setu ma oe kaset kelou da Yan, dindan boan da veza krouget, da zont d’ar maner, en doare-man : nag en noaz na gant dilhad, na divoutou na gant e voutou, na dre er meaz an hent na penn-da-benn gant an hent, na war droad na war varc’h.\n— « Kreiz ar bed, aotrou ? Aman eman. Ha ma n’am c’hredit ket, klaskit eur gorden hir awalc’h evit-se. Me o jommo aman da zerc’hel eur penn, ha c’houi a yelo gant ar penn all da ober tro ar bed, hag evel se c’houi ’welo ha n’eo ket aman eman ar c’hreiz.»\nHa Yan, dirag an aotrou Furzod souezet, a zic’holoas ar podhouarn elec’h m’edo ar zouben, tiz warni, o redek hag o kantren.\nAn aotrou a spontas. — « Petra ’z peus great, Yan ? emezan. Sell da wreg aze astennet war al leur-zi, ha beuzet en he gwad. Gwell a ze n’eo ken evidoun, rag ar « Justis » a deuio d’az kerc’hat hep dale. Muntrer, lazet ez peus da vaouez, mes da dro a deuio ha te vo dibennet, dic’houget… » — « Teut, teut, teut ! C’houi gav d’eoc’h an dra-ze ? eme Yan. Katellig, gwir eo, he deus kollet he gwad, mes me ’m eus aze e kornig va arbel eur c’hwitel daou wenneg bet d’am moereb, hag a zo goest da lakat buez da zont en dro em gwreg. » Hag hen ker buhan ober teir c’hwitaden gant c’hwitel ar voereb koz, ha ker buhan ive Katellig ’oa en he zav.\nHag hen mont ha tenna e gontel, ha skoï eun taolig pe zaou gant e itron. « Va buez ! Va buez ! » grias an itron o koueza a stok-korf d’an douar.\nOuz he c’hlevet, diou blac’h ha tri pe bevar mevel a ziredas wardro o mestrez. — « Lezit hounnez, eme an aotrou d’ezo, me ha zavo alese pa blijo ganin. » — « Ha penôz ? » emezo, sabatuet. — « Gant ar c’hwitel-man », a respontas an aotrou ; hag hen distaga teir c’hwitelladen gant e c’hwitel daou wenneg ; mes netra, an itron ne flache ket an disterra. Ober a reas c’hoaz eun taol c’hwitel, daou daol, tri daol… netra, ha netra morse : an itron a oa maro mat !…\nAn aotrou a jommas mantret, ha seul-vui ma ouie ne oa ket ar justis tener ouz ar vuntrerien, zoken evit ar vuntrerien furzod.\nHa klask kuzat ne dalveze ket : re a dud o doa gwelet, hag abred pe ziwezat, hini pe hini a ziskuilhfe.\nSetu ’ta ma teuas archerien da chadenn an aotrou kez, hag eiz de da c’houde e oe krouget, evel ma oa ar c’hiz en amzer-ze.\n…Eun niz d’ezan a deuas neuze da vestr d’ar C’hastel-C’hwistel, (entent a rit breman perak e oe roet an hano-man d’ar maner). Dioc’h-tu e poanias da welc’hi e hano eur ar vrud fall en doa chachet warnan e yontr ; ha ne oe ket dies d’ezan, o veza ma oa ker madelezus ha m’edo egile drouk ha diboell.\nEus e du, Yan an Inkin ne ankounac’haas morse e tle ar gwir binvidik beza aluzenner an Aotrou Doue ; beva ’reas koz-koz gant Katellig etouez eun tiad bugale, karet gant an holl dre ar C’hap. — Ha d’e eur diweza, sant Per a zigoras, sur awalc’h, frank dor ar Baradoz d’e ene.\nRa ’z imp holl d’e gaout du-ze, pep hini d’e dro !\nAdtapet diwar « https://br.wikisource.org/w/index.php?title=Yan_an_Inkin_hag_an_aotrou_Furzod&oldid=63563 »\nKemmoù diwezhañ degaset d'ar bajenn-mañ d'an 24 Mez 2014, da 11:14.


Kastell Bodiam - Wikipedia\nKastell Bodiam zo ur c'hastell eus ar Grennamzer e kêriadenn Bodiam, e Sussex, e kreisteiz Bro-Saoz.\nKroget e voe da sevel ar c'hastell e 1385, dindan ren ar roue Richarzh II, evit difenn ar vro tro-war-dro diouzh argadennoù a c'hallfe bezañ bet gant ar C'hallaoued e-pad ar Brezel Kant Vloaz. Savet e voe war skouer kestell pevarc'hornek Bro-C'hall pe Italia, gant fozioù leun a zour tro-dro. N'eus tour-meur ebet ennañ, met pevar zour ha mogerioù-kreñv etrezo. E dalc'h an tiegezh Dalyngrigge e voe e-pad pell hag er XVvet kantved e tremenas etre daouarn an tiegezh Lewknor. Lakaet e voe seziz warnañ e-pad Brezel an Div Rozenn.\nE-pad Brezel Diabarzh Bro-Saoz, er XVIIvet kantved, e voe distrujet ar c'hastell met adkempennet e voe en XIXvet kantved. Gwerzhet e voe d'an National Trust e 1925 gant e berc'henn diwezhañ, Lord George Curzon. Bremañ emañ war roll ar savadurioù gwarezet (listed buildings) ha digor e vez d'ar weladennerien.\nAbalamour d'e dres kaer eo bet implijet ar c'hastell meur a wech evit treiñ filmoù, evel Monty Python and the Holy Grail da skouer.\nKastell Bodiam en National Trust\nAdtapet diwar « https://br.wikipedia.org/w/index.php?title=Kastell_Bodiam&oldid=1637015 »\nKemmoù diwezhañ degaset d'ar bajenn-mañ d'an 13 Ebr 2015, da 23:50.


Die zertanzten Schuhe - Wikipedia\nDie zertanzten Schuhe, pe Die zwölf tanzenden Prinzessinnen (Daouzek priñsez o tañsal), zo ur gontadenn alamanek e Kinder- und Hausmärchen, dastumad kontadennoù ar vreudeur Grimm embannet e 1812, ha niverennet 133.\nDaouzek priñsez o tañsal, hervez Arthur Rackam.\nMeur a zoare all a zo, hag unan rusek gant Aleksandr Afanasyev en e Narodnye russkie skazki.\nUr wech e oa ur roue hag en devoa daouzek merc'h koant meurbet. Pa'z aent d'o gwele e veze prennet dor ar gambr gant an alc'hwez eus an diavaez. Diouzh ar beure, koulskoude, e weled e oa louzet o botoù evel p'o devije dañset ganto e-pad an noz; den ne deue a-benn da gavout penaos e tegouezhe kemend-all.\nAdtapet diwar « https://br.wikipedia.org/w/index.php?title=Die_zertanzten_Schuhe&oldid=1862790 »\nDernière modification le 8 Gen 2020, à 10:19\nKemmoù diwezhañ degaset d'ar bajenn-mañ d'an 8 Gen 2020, da 10:19.


termal - Wikeriadur\n1.2 Verb 1\n1.3 Verb 2\nDiwar an anv-kadarn term hag al lostger -al.\ntermal /ˈtɛrmal/ verb gwan (anv-gwan-verb : termet) (displegadur)\nChom etre daou soñj hep gouzout petra ober:\nGOD. — [...]... Rak, e gwirionez, adalek ma tiskouezer d'in an tu da denna va mabig diouz skilfou ar Maro, va diouhar a gren dindanoun, chom a ran da dermal ha da varc'hata... [...]. — (Jarl Priel, Ar Baleer-Bro, Sav niv. 26, Goañv 1943, p. 84.)\nDiouzh an endervezh avat ne oa ket da dermal ken. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 246.)\nchom da dermal etre ober ha paouez : chom da arvariñ.\nesperanteg : heziti (eo)\ngalleg : atermoyer (fr) , hésiter (fr)\nLeuskel klemmadennoù gant ar boan, ar c'hleñved, pe ar strivoù a reer.\nE-pad an noz e oa o termal gant ar boan en he zroad. — (Jules Gros, Le trésor du breton parlé Première Partie, 1966, p. 166.)\n(Dre astenn-ster) Leuskel klemmadennoù truezus\nTe a vez e-pad (a-hed) an deiz o termal. — (Jules Gros, Le trésor du breton parlé Deuxième Partie, 1970, p. 92.)\n(Pemdez) Trouzal evel unan bennak o klemm (diwar-benn an traoù).\nC'hwi avat a derm. — (Jules Gros, Le trésor du breton parlé Troisième Partie, 1974, p. 167.)\ngalleg : geindre (fr)\ngalleg : haleter (fr)\nAdtapet diwar « https://br.wiktionary.org/w/index.php?title=termal&oldid=286064 »\nKemmoù diwezhañ degaset d'ar bajenn-mañ d'an 28 Gou 2019, da 05:50.


Pajenn:Perrot - Bue ar Zent.djvu/309 - Wikimammenn\nPajenn:Perrot - Bue ar Zent.djvu/309\nchom er chapel neve-ze. » En miz ebrel 1467, al labour a oa peurc’hrêt, ha Petruccia a c’hede ar mirakl a oa prometet d’ezi gant ar Werc’hez.\nD’ar 25 a viz ebrel, eur zadorn, de ouel sant Mark, e oa gouel ha foar en Genazzano. Eleiz a dud a oa deuet en kêr. Diouz an abarde, eur sklerijen vras a darzas en eun tôl ; en nenv, moueziou êle a ganas, ha tôlen ar Werc’hez, douget war eur goumoulen, a yeas d’en em lakat ouz moger ar chapel neve, en tu an hent bras. Kerkent, ar c’hleier a zonas aneze o-unan ; ar bobl strafuilhet a baouezas gant e varc’hajou hag e c’hoariou, hag a deuas da zaoulinan dirak an dôlen zantel.\nGwerc’hez an dôlen a reas eur mousc’hoarz tener, evel evit saludi he fobl neve. Pa weljod ar burzud-ze, an daerou a ziredas puilh eus daoulagad an holl, hag eur youc’haden skiltrus, youc’haden a veuleudi, a lakas kêr Genazzano da dregarni.\nAn de war-lerc’h e oa ar zul : ruiou ha plasennou kêr a oa re vihan diouz ar bardonerien a zirede heb ehan ; ar re gosan a oa war an douar n’o devoa biskoaz gwelet kemend-all a dud .\nTôlen Itron-Varia ar C’huzul mat n’eo ket bras : 45 santimetr a hed war 38 a lec’hed. Gwelet a rêr enni ar Wer-\n↑ Tôlen Itron-Varia ar C’huzul mat, douget da Genazzano, a oa, pell a oa, en Skutari, en Albani. Hogen, er mare-ze, dre ma tostae an Durked, tud Albani a dec’he ; daou vignon, Giorgi ha Sklavis, o welet an darvoudou skrijus a skoe o bro, a deue alïes da bedi Itron-Varia ar C’huzul mat.\nEun devez e oe roët d’eze da anaout e oa an dôlen zantel o vont da vezan douget en tu-all d’ar mor, d’eur vro gwelloc’h hag etouez eur bobl kristenoc’h. Ar Werc’hez a c’hourc’hemenne d’eze, er memes amzer, mont da heul he zôlen.\nEun nebent deveziou divezatoc’h, a greiz ma oant o pedi, e weljont eur goumoulen wcnn o tibradan skeuden Mamm Doue hag o tougen anezi etrezek ar c’huz-heol.\nMont a rejont d’he heul. Treuzi rejont ar mor Adriatik war o zroad, evel sant Per gwechall, pac’h eas warzu ar vag oa enni Jezuz-Krist. Ar goumoulenn wenn a zervije da zisheolen d’eze en de ha da c’holaouen en noz. P’en em gavjont war-dro Rom, e kolljont ar gwel eus o zôlen vinniget hag e oent doaniet bras.\nErfin. tud o tont eus Genazzano a roas hano d’eze eus o zenzor, hag a lavaras e oa en em gavet eno ar pez a glaskent, hag e yac’hae ar c’horfou hag an eneou.\nGiorgi ha Sklavis, pa glevjont ar c’helou mat-se, a ankouaas o glac’har hag a nijas warzu Genazzano. En em gavet eno, e stoujont dirak skeuden o Mamm vat hag e leverjont en devoa an dôlen zantel kuitaet an Albani, abalamour da bec’hejou ar vro-ze.\nAlbaniz-all, kemeret gante hent an harlu arôk Giorgi ha Sklavis, a anavezas mat ive Gwerc’hez Skutari. An daou-man a chomas goude-ze en Genazzano, elec’h m’eman c’hoaz tiegez Giorgi.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/309&oldid=140566 »